Την διετία 1940-42 ο Sinatra με την ορχήστρα του Dorsey πραγματοποιεί 83 ηχογραφήσεις και πολυάριθμες ζωντανές εμφανίσεις. Η επιρροή του από το τρομπόνι του Dorsey ήταν βαθιά και ουσιαστική. Η προσπάθεια του Sinatra να προσομοιώσει φωνητικά τα χωρίς διακοπές έξοχα περάσματα του Dorsey με το τρομπόνι, επέβαλαν να βελτιώσει αισθητά τις αναπνοές του. Γρήγορα έγινε αντιληπτή η αξία του στις μπαλάντες αλλά και στα up-tempo κομμάτια και οι Axel Stordahl, Paul Weston, and Sy Oliver άρχισαν να γράφουν τραγούδια όπως τα " I'll Never Smile Again ", "I'll Be Seeing You," "Without a Song," and "Oh! Look at Me Now" για να να ενισχύσουν το ταλέντο του τραγουδιστή. Αυτό βέβαια έκανε τον ίδιο τον Sinatra στα τέλη του 1942 να σκέφτεται να κάνει σόλο καριέρα, σε μια εποχή μάλιστα που ελάχιστοι τραγουδιστές που έκαναν παρόμοια κίνηση τελικά πετύχαιναν.\nΉταν η αρχή της περιόδου "Columbia" και η οποία κράτησε απο το 1943 μέχρι το 1952. Οι ηχογραφήσεις που περιγράφουν καλύτερα την περίοδο αυτή ειναι σίγουρα οι " You Go to My Head " (1945), " These Foolish Things " (1945) και "That Old Feeling " (1947). Ο Sinatra εμφανίστηκε σε αρκετά φιλμ, κυρίως σε musical στο πλάι του χορευτή Gene Kelly σε έργα όπως "Anchors Aweigh" (1945), "Take Me Out to the Ballgame" (1949) και το "On the Town" (1949) που μάλιστα θεωρείται ως ένα απο τα καλύτερα κινηματογραφικά musical.\nΗ ειρωνεία στο κατρακύλισμα αυτό είναι ότι σήμερα η δουλειά του από αυτή την περίοδο και τραγούδια όπως "Mad About You," "Nevertheless", " Birth of the Blues ” και ειδικά η ηχογράφηση του 1951 του " I'm a Fool to Want You ", θεωρούνται σήμερα απο τα καλύτερα της καριέρας του!\nΑναρτήθηκε από Fotis j K στις 12:55 μ.μ. Δεν υπάρχουν σχόλια: Σύνδεσμοι σε αυτήν την ανάρτηση\nΣαν σήμερα το 1973 κυκλοφορεί ένας δίσκος σταθμός στην μουσική.\nYπάρχουν κάποιες στιγμές στη ζωή ενός ανθρώπου, μιας κοινωνικής ομάδας, ακόμα και ενός έθνους που, χωρίς κάποιο προφανή λόγο, η δημιουργικότητά φτάνει στο ζενίθ της, αφήνοντας ανεξίτηλα τα σημάδια της στην Ιστορία. Για έναν καλλιτέχνη αυτό είναι στόχος ζωής και ελάχιστοι έχουν καταφέρει να υψώσουν την τέχνη σε τέτοιο επίπεδο που να αλλάξει ριζικά τον τρόπο σκέψης και τον συναισθηματικό κόσμο των ανθρώπων, ορίζοντας εκ νέου το είδος της τέχνης που εκπροσωπεί. Tέτοια καλλιτεχνικά έργα από τη στιγμή που δημιουργούνται, μοιάζει να υπήρχαν ανέκαθεν και για ανεξήγητους λόγους, δεν μπορούμε να φανταστούμε τον κόσμο μας, την ίδια τη συναισθηματική μας οντότητα χωρίς αυτά. Το περίεργο, όμως, στα καλλιτεχνικά αυτά έργα είναι η ικανότητά τους να κατακτούν την ψυχή και το πνεύμα κάθε ανθρώπου ανεξάρτητα από τα ενδιαφέροντα, τη μόρφωση, το φύλο, την ηλικία και οποιονδήποτε άλλο παράγοντα διαφοροποιεί και κατηγοριοποιεί τους ανθρώπους. Αυτή μάλιστα η ιδιότητα δεν χάνεται στο πέρασμα του χρόνου, αντίθετα ενισχύεται και του προσδίδει μυθικές διαστάσεις. Έχουμε να κάνουμε απλά και μόνο με την επίδραση του τόσο καθοριστικού παράγοντα της χρονικής συγκυρίας ή μήπως τελικά ένα καλλιτεχνικό αριστούργημα θα κατακτούσε τις καρδιές μας το ίδιο οποιαδήποτε εποχή κι αν έβγαινε; Κάτι τέτοιο δεν μπορεί να βρει λογική απάντηση και η αλήθεια είναι μάλλον κάπου στη μέση. Και βέβαια, το χαρακτηριστικότερο παράδειγμα ενός τέτοιου αριστουργήματος στη μουσική αποτελεί ένας από τους δίσκους με τις μεγαλύτερες παγκοσμίως πωλήσεις σε ολόκληρη την ιστορία της μουσικής (πάνω από 34 εκατομμύρια) που έχει σπάσει όλα τα ρεκόρ συνεχούς παραμονής στους καταλόγους επιτυχιών της Αμερικής, με 741 συνεχόμενες βδομάδες (από το 1973 έως το 1988), ένας δίσκος που, ακόμη και σήμερα συνεχίζει να πουλά σταθερά τουλάχιστον ένα εκατομμύριο αντίτυπα το χρόνο και να μπαίνει σποραδικά στους καταλόγους επιτυχιών, το Dark Side of The Moon. Αποτέλεσε το δίσκο που κυριάρχησε στη δεκαετία του 1970 και υπολογίζεται ότι υπάρχει ένα αντίτυπό του σε κάθε πέντε σπίτια της Βρετανίας. Ήταν ο πρώτος ψηφιακός δίσκος που έβγαλε η εταιρεία EMI και μάλιστα υπάρχει η φήμη ότι ένα εργοστάσιο στη Γερμανία δημιουργήθηκε και λειτουργούσε αποκλειστικά και μόνο για να παράγει το "Dark Side Οf Τhe Moon", όταν αυτό επανακυκλοφόρησε σε CD. Ιστορία Το "Dark Side Of The Moon" κυκλοφόρησε στις 24 Μαρτίου του 1973 και έμελλε να αλλάξει όχι μόνο τη ζωή των τεσσάρων μελών των Pink Floyd και του Alan Parsons, αλλά και εκατομμυρίων ανθρώπων σε όλο τον κόσμο. Η επίσημη παρουσίαση του δίσκου έγινε στο πλανητάριο του Λονδίνου σε μια εκδήλωση που διοργάνωσε η εταιρεία ΕΜΙ. Είχε αποφασιστεί μάλιστα να ετοιμαστεί από τον Parsons μια τετραφωνική μείξη για το σκοπό αυτό. Όμως τελικά η ΕΜΙ δεν ήθελε να πληρώσει για την εγκατάσταση στο πλανητάριο του τετραφωνικού συστήματος ακρόασης. Έτσι τα μέλη των Pink Floyd εκτός από τον Wright, αρνήθηκαν να παρευρεθούν και στη θέση τους υπήρχαν τρία ομοιώματα σε φυσικό μέγεθος από χαρτί. Από τότε έχει υποστεί πολλές επεξεργασίες και έχει βγει σε αρκετές διαφορετικές εκδόσεις, τόσο σε δίσκους βινυλίου των 180gr όσο και σε CD. Η πρώτη έκδοσή του σε CD έγινε χωρίς καμία απολύτως επεξεργασία και μάλιστα η μεταφορά έγινε όχι από τις τελικές ταινίες, αλλά από ένα αντίγραφό τους με Dolby-A. Η πραγματικά σημαντική έκδοση ήταν αυτή που βγήκε το 1992 με αφορμή τη συλλογή "Shine On", για την οποία έγινε remastering. Αυτήν τη φορά χρησιμοποιήθηκαν οι τελικές ταινίες και έγινε επεξεργασία στο στούντιο Mastering Lab του Λος Αντζελες από τον James Guthrie και με τη συμβολή του Alan Parsons. Δεν έγινε αποθορυβοποίηση ούτε εκτεταμένη επεξεργασία, παρά μόνο μια μικρή χρήση ισοστάθμισης που στο μεγαλύτερο μέρος της αφορούσε σε μια αύξηση στην υψηλή περιοχή των συχνοτήτων, όχι όμως σταθερή καθ' όλη τη διάρκεια του δίσκου. Τα πιο δυνατά σημεία της ψηφιακής έκδοσης του CD είναι αφενός η ενίσχυση της συνέχειας στην ακρόαση και αφετέρου η μεγάλη αύξηση της δυναμικής περιοχής. Τα ρολόγια και τα ροτοτόμ στο "Time" βγαίνουν πολύ πιο μπροστά και αυξάνεται ακόμη περισσότερο η επιβλητικότητά τους, ενώ γενικότερα έχουμε τη δημιουργία περισσότερων επιπέδων και καλύτερο διαχωρισμό της στερεοφωνικής εικόνας, κάτι που δίνει πιο εντυπωσιακές διαστάσεις στα εφέ και τις κινήσεις ανάμεσα στα δύο ηχεία. Μάλιστα δεν έγινε ούτε η ενοποίηση των δύο πλευρών που ήθελε ο Parsons, παρ' όλο που οι αρχικές ηχογραφήσεις είχαν γίνει με αυτό το σκεπτικό. Η τελική μεταφορά στο ψηφιακό CD έγινε από τον Doug Sax. Το "Dark Side Οf Τhe Moon" άρχισε ως ένα έργο κάτω από τον τίτλο "Eclipse". Οι πρόβες ξεκίνησαν τις τελευταίες ημέρες του Νοεμβρίου του 1971 στον ιδιόκτητό τους χώρο στο Broadhurst Gardens στο δυτικό Hampstead του Λονδίνου. Τις πρώτες ημέρες ακολούθησαν τη γνωστή τους τακτική. Άκουγαν ταινίες από προηγούμενες ηχογραφήσεις για να βρουν αχρησιμοποίητα μουσικά θέματα και φράσεις που θα άξιζε τον κόπο να δουλευτούν περαιτέρω. Στάθηκαν τυχεροί, αφού οι ακροάσεις έφεραν στο φως αρκετό αξιόλογο υλικό: ένα ορχηστρικό κομμάτι με τον τίτλο "Breathe" που είχε γράψει ο Waters το 1970 για το ντοκιμαντέρ "The Body" σχετικά με την ανθρώπινη βιολογία, καθώς και δύο συνθέσεις του Rick Wright. Η πρώτη δεν ήταν παρά μια σειρά ακόρντων που για χρόνια έμενε αχρησιμοποίητη και τελικά κατέληξε να αποτελέσει τη βάση πάνω στην οποία δομήθηκε το "The Great Gig In The Sky", ενώ η δεύτερη που είχε τον τίτλο "The Violent Sequence" και είχε γραφτεί -αλλά απορριφθεί- για την ταινία "The Zabriskie Point" του Michelangelo Antonioni, εξελίχτηκε στο "Us And Them". Τα κομμάτια ενορχηστρώθηκαν και τελειοποιήθηκαν κατά τη διάρκεια ενός ιδιαίτερα φορτωμένου προγράμματος ζωντανών εμφανίσεων, το οποίο συνεχιζόταν και κατά τη διάρκεια των ηχογραφήσεων. Σε αυτή την περίοδο έγραψαν τη μουσική για την ταινία "La Valee" που κυκλοφόρησε σε δίσκο με τον τίτλο "Obscured By Clouds", αλλά γύρισαν και τη διάσημη ταινία τους "Live At Pompeii". Έτσι ήταν έτοιμα όταν έφτανε η στιγμή να τα ηχογραφήσουν. Οι μουσικοί ήξεραν να τα παίζουν πολύ καλά, ήξεραν τι ήχους έψαχναν και έτσι επικεντρώθηκαν σε άλλου είδους αναζητήσεις. Μάλιστα έπαιξαν όλο το έργο για πρώτη φορά σε συναυλία στις 17 Φεβρουαρίου του 1972, πολύ πριν αρχίσουν καν οι ηχογραφήσεις για το δίσκο, που πραγματοποιήθηκαν από την πρώτη Ιουνίου του 1972 έως τον Ιανουάριο του 1973 στο στούντιο 3 του Abbey Road σε ένα 16-κάναλο μαγνητόφωνο. Σχεδόν ό,τι ακούμε είναι δεύτερης γενιάς και είναι εντυπωσιακό το πόσο καλό παραμένει παρ' όλα αυτά. Το κλίμα καθ' όλη τη διάρκεια της δημιουργίας του δίσκου ήταν πολύ καλό και χαλαρό. Είναι χαρακτηριστικό ότι κατά τη διάρκεια των ηχογραφήσεων οι Floyd έβλεπαν ποδόσφαιρο ή Monty Pythons, ενώ μάλιστα μερικά από τα λεφτά που έβγαλαν από το Dark side τα χρησιμοποιήσαν για να τα επενδύσουν για τη δημιουργία της ταινίας: Monty Python's The Holy Grail. Μπορεί να είναι δύσκολο να εξηγήσει κανείς την επιτυχία του "Dark Side" και το αντίκτυπο που είχε στον κόσμο, αλλά αν εξετάσει το θέμα από τη μέσα πλευρά, αν εστιάσει στους ίδιους τους Floyd, τότε τα πάντα μοιάζουν λογικά. Ήταν ίσως η στιγμή που περισσότερο από ποτέ λειτούργησαν ως συγκρότημα. Όλοι είχαν συμμετοχή, ο καθένας στον τομέα του, ενώ βρέθηκε στο απόγειό της η δημιουργική συνεργασία των Gilmour και Waters. Στην Αμερική έγινε νούμερο 1 για μια βδομάδα, στην Αγγλία το 2, σε Βέλγιο και Γαλλία το νούμερο 1, νούμερο 8 στη Βραζιλία, νούμερο 5 στη Γερμανία κτλ. Το συγκλονιστικό είναι ότι έχει γραφτεί στο βιβλίο Guiness, ως το album που παρέμεινε στα charts, περισσότερο από κάθε album. 11,4 συνεχόμενα χρόνια στο Top 200, όπου επέστρεψε για να κλείσει συνολικά τις 741 βδομάδες, ενώ σε μερικά billboard charts έκλεισε ακόμη και τα 26 χρόνια!!! Με την έκδοσή του σε SACD αρχίζει να σπάει κι άλλο τα ρεκόρ! Η εταιρεία Soundscan μάλιστα εξέδωσε τη λίστα με τα 200 top σε πωλήσεις album για το 2002, στις ΗΠΑ και το Dark Side ήταν το 200ο με 417,000 πωλήσεις μόνο στις ΗΠΑ! Όλος ο δίσκος είναι ένα απίστευτης έμπνευσης ηχητικό κολάζ, που για τη δημιουργία του χρησιμοποιήθηκαν κάθε γνωστή και άγνωστη ηχοληπτική τεχνική, όλα τα εφέ και οι μονάδες ηχητικής επεξεργασίας που ήταν διαθέσιμα παγκοσμίως, αλλά και πολλά που ήταν εφευρέσεις των τεχνικών του Abbey Road και του σχεδιαστή Peter Zinovieff. Έθεσαν το συνδυασμό της φαντασίας και της τεχνολογίας στην υπηρεσία της τέχνης, κάτι το οποίο οι Pink Floyd ανήγαγανι σε ολόκληρη επιστήμη, αφού τα ηχητικά εφέ αποτελούσαν αναπόσπαστο συνθετικό στοιχείο των ενορχηστρώσεών τους. Αυτό όμως είναι το κλειδί. Όλα υπηρετούν την μουσική και αν αφεθείτε σε αυτή, τίποτα δεν πρόκειται να σας αποσπάσει την προσοχή. Στο "Dark Side Of The Moon" έχουμε μετατοπιστές τονικότητας (pitch shifters) στα βοηθητικά φωνητικά και μεγάφωνα Leslie για την κιθάρα, ηχογραφημένους μετρονόμους, delay στις κιθάρες και τα φωνητικά, feedback κιθάρας να προσομοιώνουν τον ήχο τρένου, αναλογικά synthesizer και ό,τι άλλο μπορείτε να φανταστείτε. Πρόκειται για πράγματα που σήμερα γίνονται πάρα πολύ εύκολα και με το πάτημα ενός διακόπτη, αλλά τότε φτιάχνονταν εκ του μηδενός και έπειτα από πολλές ώρες πειραματισμών. Ταυτόχρονα, έχει τρομερής έκτασης, για την εποχή, χαμηλά και πρωτοποριακή χρήση της στερεοφωνίας, με τις κιθάρες να παίζουν ανάμεσα στα ηχεία, τα ντραμς να ανοίγονται σε όλο το πλάτος της σκηνής και τους ήχους να πηγαινοέρχονται ανάμεσα στα δύο κανάλια. Άλλωστε, για να δέσει όλα αυτά τα θέματα και να δημιουργήσει μια γενική συνοχή και μια ενιαία ατμόσφαιρα που θα κυλάει καθ' όλη τη διάρκεια του δίσκου, ο Waters είχε άλλη μια πολύ καλή και πετυχημένη (όπως αποδείχθηκε) ιδέα. Έφτιαξε μια λίστα με 20 ερωτήσεις και τις έγραψε σε 20 κάρτες. Ερωτήσεις όπως "Τι σημαίνει για σένα η φράση Dark Side Of The Moon;", "Φοβάσαι τον θάνατο", "Πότε ήταν η τελευταία φορά που άσκησες βία;" και "Πιστεύεις ότι είχες δίκιο;". Στη συνέχεια κάλεσαν σε ένα δωμάτιο με τη σειρά όλους όσοι ήσαν στα στούντιο του Abbey Road, τους έδειχναν τις κάρτες και ηχογραφούσαν τις απαντήσεις τους. Η μόνη υπόδειξη ήταν να μην απαντούν με ένα "ναι" ή ένα "όχι" και να αφήσουν τον εαυτό τους ελεύθερο και να πούν ότι τους έλθει στο μυαλό. Από την διαδικασία αυτή πέρασαν όλοι οι τεχνικοί, οι μουσικοί, αλλά και οι υπάλληλοι των στούντιο, καθώς και όσοι έτυχαν να βρίσκονται εκεί εκείνη την ημέρα. Οι απαντήσεις τους αποτελούν όλες τις διάφορες ομιλίες και τα γέλια που ακούμε σε διάφορα τραγούδια. Όσο και αν φαίνεται παράξενο, όλα αυτά τα ηχητικά στοιχεία που μας ακούγονται σήμερα και έπειτα από εκατοντάδες ακροάσεις αναπόσπαστο στοιχεία των τραγουδιών, δεν ήταν παρά αυθόρμητες κουβέντες και μάλιστα από τους πιο ετερόκλητους ανθρώπους. Ο πιο διάσημος από όλους ήταν ο Paul McCartney, αλλά οι απαντήσεις του δεν χρησιμοποιήθηκαν. Αντίθετα, μεγάλη συμμετοχή είχε ο θυρωρός του Abbey Road, o Jerry Driscoll, που έχει και την τιμή να κλείνει το δίσκο με τα λόγια "There is no dark side of the moon really. As a matter of fact it's all dark". Ύστερα από μερικά χρόνια οι Pink Floyd συμφώνησαν να τον πληρώσουν για αυτή του τη συμμετοχή. Εκ πρώτης όψεως, το περίεργο με την επιτυχία του "Dark Side Οf Τhe Moon" είναι ότι εδώ έχουμε να κάνουμε με ένα έντεχνο δίσκο και όχι με το άθροισμα μερικών πολύ καλών τραγουδιών που μπορούν να σταθούν και από μόνα τους ή που βγήκαν ως singles και πούλησαν αντίστοιχα μεγάλες ποσότητες προωθώντας το δίσκο. Το ακριβώς αντίθετο συνέβη, αφού μόνο το "Money" βγήκε ως single και αυτό μόνο στην Αμερική όπου έφτασε μόνο μέχρι το νούμερο δεκατρία. Η μέχρι τότε μάλιστα δημοτικότητα των Pink Floyd δεν δικαιολογούσε τον ξαφνικό πανικό που έγινε. Είχαν αρκετά μεγάλη φήμη ειδικά στην Αγγλία και μια σταδιακή αύξηση της δημοτικότητάς τους και των πωλήσεων των δίσκων τους, αλλά η αμέσως προηγούμενη κυκλοφορία τους είχε πουλήσει μόνο 250.000 αντίτυπα μέχρι τότε, είχε φτάσει στο νούμερο 3 της Βρετανίας και στο 70(!) της Αμερικής. Φυσικά περιείχε το "Echoes" που δημιούργησε το πρώτο μεγάλο κύμα φανατικών οπαδών, αλλά είχε και τα πολύ αδύνατά του σημεία, ενώ βάδιζε στον προηγούμενο δρόμο των Floyd με τα τεράστια πειραματικά κομμάτια, κάτι που σταμάτησε απότομα με το "Dark Side Οf Τhe Moon". Αντίθετα το "Dark Side" ακόμη και πριν ολοκληρωθεί, είχε δημιουργήσει έναν τρομερό μύθο που το περιέβαλε. Οι Pink Floyd το έπαιζαν στις συναυλίες που έδιναν κατά τη διάρκεια των ηχογραφήσεών του, στην αρχή τμηματικά και μετά ολόκληρο. Είναι χαρακτηριστικό ότι κυκλοφόρησε στην Αγγλία ένας παράνομος δίσκος με την ηχογράφηση όλου του "Dark Side" από μια από αυτές τις συναυλίες και πούλησε 120.000 αντίτυπα, χωρίς ποτέ να εμφανιστεί στα δισκοπωλεία και πριν οι Pink Floyd να έχουν ολοκληρώσει εντελώς τις ενορχηστρώσεις των κομματιών του. Επίσης τότε δεν υπήρχαν τα σημερινά μέσα προβολής με τα οποία είναι σίγουρο ότι οι Floyd θα έκαναν θαύματα, αφού πάντα είχαν το οπτικό και το θεατρικό στοιχείο έντονα τοποθετημένα στις συναυλίες τους. Μην ξεχνάμε ότι πολλοί δίσκοι τους γράφτηκαν για το ηχητικό ντύσιμο κινηματογραφικών ταινιών, αλλά και ότι συνόδεψαν κατά καιρούς πολλές θεατρικές παραστάσεις. Το πιο σημαντικό όμως είναι ότι το "Dark Side Οf Τhe Moon" έγινε αμέσως αποδεκτό καλλιτεχνικά και σε όλα τα επίπεδα. Αποθεώθηκε από τους κριτικούς, λατρεύτηκε από τον κόσμο, όλοι μιλούσαν με υπερηφάνεια για την αγορά του, ενώ αποτέλεσε δίσκο αναφοράς τόσο ως προς τη μουσική, όσο και την ηχητική και τεχνολογική του πλευρά. Μάλιστα η αποδοχή του ήταν καθολική ανεξαρτήτως ηλικίας και μουσικών προτιμήσεων. Μέχρι το τέλος της δεκαετίας του 1980 σχεδόν όλα τα μαγαζιά που πουλούσαν συσκευές Ηi-Fi το χρησιμοποιούσαν ως το βασικό μέσο επίδειξης των δυνατοτήτων των ηχητικών τους συσκευών. Με το "Dark Side" οι Pink Floyd έφτασαν στο απόγειο της δόξας του και απογειώθηκαν από το επίπεδο ενός καλού συγκροτήματος με περιορισμένο, αλλά φανατικό κοινό, στα επίπεδο του παγκόσμιου φαινομένου, αποκτώντας μυθικές και αντίστοιχες διαστάσεις με τους Beatles. Δεν είναι παράξενο που ακόμη και ο ίδιος ο Gilmour δεν έχει εξήγηση για την επιτυχία του δίσκου. "Πρέπει να έχει συλλάβει το πνεύμα της στιγμής. Υπάρχει κάτι σε αυτόν το δίσκο για τον καθένα από τους ακροατές και ήμαστε από την αρχή πεπεισμένοι ότι το συνολικό πακέτο (μουσική, στίχοι, ηχητική ατμόσφαιρα και εξώφυλλο) ήταν ασύγκριτα πολύ πιο δυνατό από οτιδήποτε είχαμε κάνει μέχρι εκείνη τη στιγμή και ότι θα είχε αντίστοιχα πολύ καλύτερες πωλήσεις. Για να είμαι όμως ειλικρινής, δεν μπορώ να εξηγήσω την τόσο μεγάλη έκταση της εμπορικής του απήχησης. Δεν τρέφουμε κανενός είδους αυταπάτες και δεν πιστεύουμε ότι είναι ο καλύτερος δίσκος που έχει ποτέ γίνει. Πιστεύω ότι είναι ένας πάρα πολύ καλός δίσκος και είμαι πολύ υπερήφανος για αυτόν, αλλά υπάρχουν πολλοί άλλοι που αξίζουν το ίδιο ή περισσότερο αυτό τον τίτλο". Εμείς δεν ξέρω κατά πόσο συμφωνούμε με την άποψη του Gilmour. Το σίγουρο είναι πως το Dark Side αποτέλεσε το προϊόν της ενοποιημένης προσπάθειας και των 4 μελών του γκρούπ. Με τον Waters να γράφει τους πιο δυνατούς στίχους που έγραψε ποτέ και μόνο με το Wall θα μπορούσαν να συγκριθούν, τον Gilmour να φτάνει την κιθάρα του στην κορύφωση, ανοίγοντας νέους δρόμους στην τεχνική του παιξίματος μιας κιθάρας, τον Wright να δίνει ότι καλύτερο έδωσε ποτέ μουσικά και τον Mason να χαρίζει πρωτοτυπία και ιδέες, οι Floyd μπήκαν στο πάνθεον της μουσικής σκηνής. Σε τελική όμως ανάλυση, τι σημασία έχει το αν ένας δίσκος έχει σπάσει λίγα, πολλά ή και κανένα ρεκόρ πωλήσεων, καθώς και αν αυτό έχει λογική εξήγηση, αν αποτελεί προϊόν συνέχειας ή αν έχουμε να κάνουμε με κάτι εντελώς ανεξήγητο. Η ουσία είναι ότι με το "Dark Side Οf Τhe Moon" οι Pink Floyd κατάφεραν πέρα από κάθε αμφιβολία να δημιουργήσουν την καλύτερη και πιο ολοκληρωμένη τους κυκλοφορία, αν και όχι απαραίτητα την αγαπημένη του καθενός από εμάς. Έχει όμως μια ποιοτική συνέχεια και ένα σταθερά υψηλό επίπεδο από το πρώτο ως το τελευταίο δευτερόλεπτο, κάτι που σπάνια συναντάμε. Δεν υπάρχει ούτε ένα αδύνατο τραγούδι, αλλά ούτε καν ένα δευτερόλεπτο άχρηστο ή δεύτερης διαλογής ή που να βαριέσαι να το ακούσεις αντίθετα από όλους τους υπόλοιπους δίσκους τους, που είχαν πολύ δυνατά σημεία, αλλά και λίγα ή περισσότερα αδύνατα ή μέτρια. Ας δώσουμε και πάλι το λόγο στον David Gilmour. "Δεν μου ακούγεται σαν ένας δίσκος που έγινε πριν από 27 ολόκληρα χρόνια, αλλά σαν μια σημερινή δημιουργία. Οι τεχνικές ηχογράφησης δεν είναι ούτε παλιομοδίτικες, ούτε ξεπερασμένες. Είναι ένας δίσκος που παραμένει φρέσκος". Πράγματι το "Dark Side" τα έχει όλα και σε σχεδόν τέλειες δόσεις: πολύ καλές, δυνατές, αλλά και απλές μελωδίες, πασπαλισμένες με μια ατελείωτη σειρά από ηχητικά παιχνιδίσματα και εφέ που διεγείρουν και κρατούν το μυαλό των ακροατών σε μόνιμη εγρήγορση. Το παίξιμο είναι πολύ υψηλού επιπέδου, οι ενορχηστρώσεις έντεχνες, αλλά με ψυχή και χωρίς να υπάρχουνε ούτε μια περιττή νότα, ήχος ή ηχητικό εφέ. Έχουμε συνεχείς αλλαγές ατμόσφαιρας, έντασης και ρυθμού. Από ένα καθαρά ροκ κομμάτι μεταφερόμαστε σε μια επική σύνθεση και από εκεί σε ένα ορχηστικό διάλειμμα, που με τον τρόπο του όμως και κυρίως με το συνδυασμό του με τη μουσική, ηχητική και ηχοληπτική ενορχήστρωση καταφέρνει να μας περνά τα μηνύματα, πολλές φορές πιο άμεσα από το αν είχε στίχους (On the Run). Και μια και μιλάμε για στίχους, αυτοί αποτελούν ένα ακόμη δυνατό σημείο για το οποίο ισχύει ό,τι και για το καθαρά ηχητικό μέρος. "Βαριά", αλλά καθημερινά θέματα, δοσμένα με μια απλότητα και αμεσότητα στον λόγο που χτυπάει κατευθείαν στην ψυχή μας. Όποιος θέλει, μπορεί να ακούσει τα κομμάτια αποσπασματικά ή το δίσκο ως ένα ενιαίο και συνεχές μουσικό έργο με αρχή, μέση και τέλος. Θεματικό υπόβαθρο Για να κατανοήσουμε τη σημασία του Dark Side of the Moon και το θεματικό του υπόβαθρο πρέπει να γνωρίζουμε την προέλευσή του και από πού ξεκινάνε οι μουσικές του ρίζες. Η θεματολογία όπως και στα περισσότερα albums tων Floyd είναι ενιαία. Αποτελεί δε προϊόν της ανήσυχης και περίεργης ψυχολογίας του Waters. Τα επιμέρους θέματα αποφασίστηκαν από κοινού με τα υπόλοιπα μέλη του συγκροτήματος και αφορούσαν στο φόβο των ταξιδιών (On The Run), την κάθε είδους παραίτηση που συνοδεύει τα γηρατειά (Time), το θάνατο και τη θρησκεία (The Great Gig In The Sky), τα λεφτά (Money). Η ιδέα όμως εξελίχτηκε και τελικά κατέληξε να αποτελέσει μια διατριβή για τις αιτίες που οδηγούν στην τρέλα. Μάλιστα μέχρι και την τελευταία στιγμή, ο πλήρης τίτλος ήταν "Eclipse: A Piece For Assorted Lunatics" (Έκλειψη: Ένα κομμάτι για διαφόρων ειδών φρενοβλαβείς). Όλοι οι στίχοι ήταν αποκλειστικά του Roger Waters και είναι αποδεκτό από όλα τα μέλη των Pink Floyd ότι για πρώτη φορά είχαν πολύ καλούς στίχους και μάλιστα σε όλα τα τραγούδια. Η απόφαση να το μετονομάσουν σε Dark Side of the Moon ήταν δύσκολη μιας και μια άλλη μπάντα με το όνομα Medicine Head είχαν βγάλει το 1972 ένα album με τον ίδιο ακριβώς τίτλο. Το Dark Side of the Moon είναι λοιπόν ένα album που αφορά στους λόγους που κάνουν έναν άνθρωπο σήμερα τρελό. Και λέγοντας τρελό δεν εννοοεί αυτούς που είναι σε ψυχιατρική κλινική. Η τρέλα ορίζεται ως η καθημερινή μας δραστηριότητα. Τελικά, η σημερινή κοινωνία δεν είναι από μόνη της μια μεγάλη ψυχιατρική κλινική; Όλοι μας κάνουμε καθημερινά πράγματα χωρίς λογική και ουσία και οδηγούμαστε πιο κοντά στην τρέλα. Σκοτώνουμε συνανθρώπους μας, σκοτώνουμε την ψυχή μας για τα λεφτά, τρέχουμε να προλάβουμε να γίνουμε πλουσιότεροι, ισχυρότεροι και ξεχνάμε την ανθρώπινή μας υπόσταση και τελικά χάνουμε το τρένο της ζωής. Γιατί; Για να δούμε τελικά ότι η ζωή μας φτάνει στο τέλος. Είμαστε πλούσιοι, αλλά πεθαίνουμε και δεν έχουμε ζήσει τίποτα. Γιατί ήμαστε νεκροί από καιρό. Χάνουμε τη λογική μας στη σκέψη αυτή. Όλα αυτά προσπαθεί να εξηγήσει το Dark Side of the Moon και να ντύσει μουσικά ένα σύνολο στίχων, σύγχρονο για κάθε εποχή πόσο μάλλον για σήμερα. Ακόμη και το ίδιο το εξώφυλλο επιλέχτηκε για να εξυπηρετήσει ακριβώς αυτό τον σκοπό. Το Τρίγωνο πρίσμα είναι ένα σύμβολο φιλοδοξίας. Μιας φιλοδοξίας που σε όλη τη ζωή μας μας τρελαίνει. Το εξώφυλλο το διάλεξαν ο Wright και ο Waters μέσα σε μερικά δευτερόλεπτα, απορρίπτοντας τον Ασημένιο surfer ανάμεσα στα άλλα. Περιγραφή και ανάλυση Ο δίσκος ανοίγει με τον ήχο από τους παλμούς μιας καρδιάς. Δεν πρόκειται φυσικά για ηχογράφηση καρδιάς, αλλά για διπλά χτυπήματα της μπότας από τα ντραμς του Mason που έχουν υποστεί επεξεργασία μέσω μιας πύλης θορύβου (noise gate), ενός κυκλώματος δηλαδή που κόβει απότομα το σήμα όταν αυτό πέσει κάτω από μια στάθμη έντασης την οποία καθορίζουμε εμείς. Δεν αφήνεται έτσι να ακουστεί η ουρά του ήχου της μπότας, με συνέπεια να ενισχύεται η αίσθηση του ρυθμού και να δημιουργείται μια ένταση που φτάνει στα όρια της αγωνίας ή ακόμη και του φόβου. Είναι το σημείο που περισσότερο από κάθε άλλο στο δίσκο γίνεται αντιληπτή η υποβάθμιση της ποιότητας που οφείλεται στις απανωτές γενιές ηχογράφησης. Η τελική μπότα είναι τρίτης γενιάς και ακούγεται εύκολα το φύσημα που υπάρχει από πίσω της, αναμεμειγμένο με την αντήχηση. Όλο το εισαγωγικό κομμάτι αποτελεί ένα κολάζ που δημιουργήθηκε στο τελικό στάδιο των ηχογραφήσεων και αποτελείται από τμήματα των υπόλοιπων συνθέσεων του δίσκου. Η αίσθηση που δίνει το Speak to me, είναι αρχικά η ηρεμία και στη συνέχεια το άγχος και η αγωνία που σταδιακά δυναμώνουν. Οι χτύποι της καρδιάς χρησιμοποιήθηκαν πολύ έξυπνα από τους Floyd, για το album. Εκφράζουν τη ζωή. Εκφράζουν όμως και το άγχος της καθημερινότητας, την αγωνία, το φόβο, τον έρωτα και συνδέονται άμεσα με την ψυχική κατάσταση ενός ατόμου.Ο τίτλος "Speak To Me" (Μίλα μου) προήλθε από τη φράση που έλεγε ο Parsons στον Mason για να του δώσει το σήμα να ξεκινήσει να παίζει κάθε φορά που όλα ήταν έτοιμα για να τον ηχογραφήσει. Το "Speak To Me" κρατάει μόλις ένα λεπτό και 13 δευτερόλεπτα και τελειώνει με ένα ανάποδο ακόρντο της κιθάρας που οδηγεί στο "Breathe". Ανάποδο ακόρντο σημαίνει ένα ακόρντο που έχει παιχτεί κανονικά, αλλά με την ταινία να τρέχει με την αντίθετη φορά. Έτσι όταν στην αναπαραγωγή επαναφέρουμε την ταινία στην κανονική της φορά, ο ήχος του ακόρντου ακούγεται ανάποδα, από το τελείωμά του προς το αρχικό χτύπημα. Εδώ πρέπει να σημειώσουμε ότι το "stoned" γέλιο που ακούγεται στο Speak to me είναι από τον Peter Watts, road manager των Floyd, ο οποίος φαίνεται και στο οπισθόφυλλο του Ummagumma. Στο "Breathe" κυριαρχούν (όπως και στο "Great Gig in the Sky") η slide κιθάρα του Gilmour, αλλά και η δεύτερη κιθάρα που βρίσκεται στο αριστερό κανάλι και είναι περασμένη από ένα μεγάφωνο Leslie. Ο ήχος είναι χαρακτηριστικός, έχει κίνηση και θυμίζει κάτι ανάμεσα σε vibrato και wah-wah, εξαιτίας της κίνησης των μεγαφώνων του Leslie. Προσέξτε το μαγικό και τόσο ατμοσφαιρικό ήχο που δημιουργείται από το συνδυασμό του ήχου της slide κιθάρας με τη χρήση delay και reverb, αλλά και το πόσο αρμονικά έρχεται να δέσει ο ήχος του οργάνου του Rick Wright. To κομμάτι είναι πάρα πολύ απλό και ατμοσφαιρικό. Έχει όμως από κάτω μια ρυθμική βάση με ρυθμό, στάθμη και μέθοδο ηχογράφησης που σε πρώτη σκέψη έρχεται σε αντιδιαστολή με την ατμόσφαιρα που δημιουργούν τα υπόλοιπα όργανα. Αυτό όμως είναι το κλειδί της επιτυχίας του "Dark Side Οf Τhe Moon". Προσέξτε τη μουσική σε αυτό το κομμάτι γιατί πάνω σε αυτή στηρίζεται ολόκληρο το Dark Side of the Moon. Χαρακτηριστική περίπτωση είναι το ορχηστικό "On The Run" που ακολουθεί. Αρχικά, ονομάζοταν "The Travel Section". Σε κάθε άλλη περίπτωση θα ήταν μια βαρετή σύνθεση ή καλύτερα μια επίδειξη των δυνατοτήτων της σύγχρονης τεχνολογίας και των synthesizer χωρίς ουσιαστικό περιεχόμενο. Εδώ όμως δένει απόλυτα με την ατμόσφαιρα του δίσκου και περνά το μήνυμά του (φόβος και αγωνία των ταξιδιών) πιο έντονα ίσως από κάθε άλλο τραγούδι του δίσκου. Κυρίαρχοι εδώ, αλλά και σε όλη τη διάρκεια του δίσκου είναι οι διάφοροι περίεργοι ήχοι που μοιάζουν με μηχανές, ελικόπτερα, και παλμούς. Όλα αυτά προέρχονται από ένα αναλογικό synthesizer, το VCS3 της EMS (Electronic Music Systems) του Peter Zinovieff. Εκτός από μερικά σποραδικά εφέ και τον ήχο της έκρηξης στο τέλος που προέρχεται από την ηχητική βιβλιοθήκη του Abbey Road, όλο το "On The Run" είναι παιγμένο από το VCS3. Κυρίαρχος είναι ο ήχος από τα βήματα και την αναπνοή ενός ανθρώπου που τρέχει. Ο άνθρωπος είναι ο δεύτερος μηχανικός ήχου Peter James και η ηχογράφηση έγινε στο δεύτερο δωμάτιο του Abbey Road με τους Pink Floyd απόντες και τον Parsons βασικό εμπνευστή της ιδέας. Η συνέχεια ανήκει στο "Time" με την καταπληκτική εισαγωγή. Στην αρχή υπάρχουν τα διάσημα πλέον ρολόγια. Μια δημιουργία που οφείλεται εξ ολοκλήρου στο μηχανικού ήχου Alan Parsons που τα είχε ηχογραφήσει, μοντάρει και μιξάρει σε τέσσερα κανάλια με σκοπό την επίδειξη των δυνατοτήτων της τετραφωνίας (quad) και πολύ πριν καν ακούσει το τραγούδι. Ο Parsons είχε δουλέψει ξανά με τους Floyd ηχογραφώντας και μιξάροντας το δίσκο "Atom Heart Mother". Στο "Dark Side" ο ρόλος του είναι κυρίαρχος, σε σημείο που δεν θα ήταν υπερβολή να ισχυριστεί κανείς ότι αποτέλεσε το πέμπτο μέλος του συγκροτήματος. Πολλά ηχητικά εφέ είναι δικές του ιδέες και υλοποιήσεις, όπως και το μεγαλύτερο μέρος της μείξης, αφού στα περισσότερα τμήματα είχαν γίνει επιμέρους μείξεις σε ένα δεύτερο μαγνητόφωνο, οι οποίες και αποτέλεσαν τις βάσεις για την τελική. Τα ρολόγια ακολουθούνται από τα ροτοτόμ, τις σποραδικές νότες του ηλεκτρικού πιάνου και την κιθάρα, που δημιουργούν μια ηχητική πανδαισία που δεν χορταίνεις να ακούς. Προσέξτε πως παραμορφώνουν τα ντραμς αμέσως μόλις μπαίνουν, κάτι που οφείλεται στην υπερβολική πολλές φορές χρήση του limiting (περιοριστής δυναμικών μεταβολών) που ήταν επιλογή του Chris Thomas και σε αντίθεση με τις απόψεις του Parsons. Το "Time" χρησιμοποιήθηκε για 20 ολόκληρα χρόνια ως το αποκλειστικό κομμάτι επίδειξης στα μαγαζιά με ηχητικά συστήματα Ηi-Fi. Το Time είναι μια από τις καλύτερες και πιο πλήρεις συνθέσεις του group. Στίχοι που σου δημιουργούν μια νοσταλγία και μια αίσθηση ότι δεν κατάφερες όσα έπρεπε στη ζωή σου, πλαισιώνονται από υπέροχες μελωδίες και την κιθάρα του Gilmour σε μοναδικά σόλο. Το άγχος της καθημερινότητας, οι λανθασμένες επιλογές του παρελθόντος, η υποβάθμιση της προσωπικότητάς μας στο βωμό της ρουτίνας είναι τα σημεία που θίγει το κομμάτι αυτό. Και μας προτρέπει να κυνηγάμε τα όνειρα μας όσο είναι νωρίς, γιατί θα έρθει η στιγμή που θα κοιτάξουμε πίσω και θα δούμε ότι δεν κάναμε αυτό που θέλαμε στη ζωή μας. Κι αυτό θα μας τρελάνει... Οι στίχοι του Time, δένουν αρμονικά τη ζωή με το θάνατο. Σε αρκετούς στίχους παρατηρούμε την αντίφαση ζωής και θανάτου μέσα στον ίδιο στίχο. You are young and life is long and there is time to kill today, breath-death, run-gun, sunshine-rain, one day-ten years, time is gone είναι στίχοι που δίνουν στο χρόνο τη διάσταση που του δίνει ο Waters. Το μυαλό μας ταξιδεύει μέσα στο χρόνο και όλα είναι τόσο κοντά όσο και μακριά μεταξύ τους. Στη συνέχεια, το Time συνδέεται άρρηκτα μουσικά με το Breathe Reprise (Αρχικός τίτλος (Home Again), το οποίο επιφανειακά τονίζει την αξία του να ξεκουράζεσαι στο σπίτι σου, δίπλα στη φωτιά, στην ουσία όμως, κατακρίνει την εκκλησία και τη θρησκεία με ένα αρκετά έμμεσο τρόπο. Και η μουσική πανδαισία συνεχίζεται με το αριστούργημα του Wright "The Great gig in the sky" (αρχικός τίτλος "The Mortality Sequence"). Τα ελεύθερα φωνητικά του "The Great Gig In The Sky" δεν νομίζουμε ότι έχουν περάσει απαρατήρητα από κανέναν. Οφείλονται στην Clare Torry, την οποία πρότεινε στους Pink Floyd ο Parsons. Δεν της έδωσαν ούτε στίχους ούτε μελωδία. Μόνο τη γενική οδηγία να τραγουδήσει ελεύθερα πατώντας πάνω στα ακόρντα του Wright και χωρίς να χρησιμοποιεί λέξεις. Ό,τι ακούτε είναι μια καθαρά δική της δημιουργία. Δεν πήρε όμως ποσοστό για την σύνθεση του κομματιού, παρά μόνο ένα ποσό που ανταποκρινόταν στις ώρες που χρειάστηκε για να τραγουδήσει αυτές τις φράσεις, καθώς και μερικές άλλες ακόμη που υπάρχουν στο δίσκο. Αυτό παραδέχτηκαν οι Floyd έπειτα από χρόνια ότι δεν ήταν σωστό, αφού η Torry είχε μεγάλο ποσοστό στην τελική μορφή του κομματιού. To κομμάτι αναφέρεται στο θάνατο και στο φόβο του θανάτου. Προσπαθεί να μας οδηγήσει μουσικά μέσα στο φόβο αυτό και να μας απαλλάξει. Ταυτόχρονα, αμφισβητεί τη θρησκοληπτική αντιμετώπιση του θανάτου και αντιμετωπίζει το φόβο αυτό ως μια κατάσταση που οδηγεί στην τρέλα. Με τη φωνή της η Torry εκφράζει απίστευτα το φόβο αυτό και την επακόλουθη τρέλα. Αρχικά, γλυκιά αρχίζει να ηδονίζεται, να εκστασιάζεται και στη συνέχεια να πονά και να υποφέρει. Η φωνή της μετατρέπεται από παιχνιδιάρικη σε παρανοϊκή, ώστε τελικά να ηρεμήσει. Το πιο γνωστό, όμως, κομμάτι του δίσκου είναι αυτό που ακολουθεί, το Money. Το κομμάτι αυτό αποτέλεσε και μια μεγάλη επιτυχία στα Charts, φτάνοντας στο 13 και αποτελεί ακόμη και σήμερα το τραγούδι για ότι σχετίζεται με την απόκτηση χρημάτων. Το Money αναφέρεται στην ανάγκη του ανθρώπου για συνεχόμενη απόκτηση αγαθών και την τάση για υπερκατανάλωση που χαρακτηρίζει την εποχή μας. Σατιρίζει την υποκρισία των ανθρώπων που κατηγορούν το χρήμα και θέλουν να δείχνουν υπεράνω στην ουσία όμως κάνουν τα πάντα για να αποκτήσουν όσο περισσότερα γίνεται. Κι έτσι ανοίγεται άλλος ένας δρόμος προς την τρέλα. Μουσικά βασίστηκε πάνω στην περίφημη και πασίγνωστη πλέον μελωδική γραμμή που έγραψε ο Waters, η οποία μάλιστα είναι σε 7/4, κάτι πολύ ασυνήθιστο για ροκ συγκρότημα, αλλά και στη δυτική μουσική γενικότερα. Ο Waters επίσης είναι υπεύθυνος για την ιδέα και τη δημιουργία όλων των εφέ με τα κέρματα που υπάρχουν στην αρχή του κομματιού και είναι μονταρισμένα με έναν καταπληκτικό τρόπο εισάγοντας το ρυθμό του τραγουδιού. Τα ηχογράφησε στο σπίτι του με ένα δικάναλο Revox πετώντας κέρματα και κομμάτια από χαρτί μέσα σε ένα μίξερ και προσθέτοντας στο τέλος κάποιους ήχους από την ηχητική βιβλιοθήκη του Abbey Road. Η υπόλοιπη δομή του κομματιού δημιουργήθηκε στο στούντιο από όλο το συγκρότημα. Στο δίσκο το μπάσο είναι παιγμένο από τον Gilmour και, αν προσέξετε, θα ακούσετε ότι κάτω από τις δύο πρώτες φορές που παίζεται η φράση του μπάσου, έχει μείνει μια κακοπαιγμένη κιθάρα. Από την τρίτη επανάληψη και μετά η κιθάρα ντουμπλάρει το μπάσο, ενώ μόλις αρχίζει το κυρίως μέρος του κομματιού οι κιθάρες γίνονται δύο (μια δεξιά και μια στο κέντρο), με την δεξιά να περνάει από τρέμολο (Square wave). Το κομμάτι έχει πολλές εναλλαγές. Αρχικά περνά από τα 7/4 στα 4/4 τη στιγμή που αρχίζει το σόλο του σαξοφώνου, το οποίο όμως συνεχίζει να παίζει στα 7/4. Τη σκυτάλη παίρνει η κιθάρα που μας δίνει τρία διαδοχικά σόλο, καθένα με το δικό του ήχο και τεχνική. Στο πρώτο έχουμε ένα πλούσιο ήχο δημιουργημένο με τον τεχνητό διπλασιασμό της κιθάρας μέσω του delay και τη χρήση τεχνητής αντήχησης, στο δεύτερο η κιθάρα είναι μόνη της, με εντελώς διαφορετικό και στεγνό ήχο, ενώ έχει μεταφερθεί στα αριστερά. Στο τρίτο σόλο επανερχόμαστε στο κέντρο και στον πλούσιο ήχο, που αυτή τη φορά όμως δημιουργείται με το φυσικό διπλασιασμό του ήχου της κιθάρας, δηλαδή με το να παιχτεί η ίδια ακριβώς γραμμή της κιθάρας δύο φορές. Δημιουργείται έτσι ένας πλούσιος και με όγκο ήχος, αντίστοιχος με αυτόν των εγχόρδων σε μια κλασική ορχήστρα. Το Money κλείνει με τη φωνή του κιθαρίστα των Wings, Henry McColluch "I don't know I was really drunk at the time" ως απάντηση στην ερώτηση του Waters σχετικά με το πότε άσκησε τελευταία βία και αν είχε δίκιο. Η συνέχεια ανήκει στο Us and them, έναν μουσικό ύμνο κατά του πολέμου και της βίας. Μια παράνοια που διαιωνίζεται και καταστρέφει κάθε ίχνος πολιτισμού. Σκεφτόμενοι την περίοδο που γράφτηκε είναι περίεργο που έφτασε μόλις στο #101 των US charts. Πάντως, λένε ότι στιχουργικά αποτελεί το τραγούδι εκείνο με το οποίο ο Waters σε μετέπειτα Albums του, θα μπορέσει να εκφράσει τις οργισμένες του απόψεις για τον πόλεμο και τη βία. Αρχικά, είχε γραφτεί το 1969 από τον Wright σαν ένα πιάνο σόλο για το Zabriskie Point, με τον τίτλο The Violent Sequence. Η συνέχεια ανήκει στο Any colour you like, μια μουσική Οδύσσεια σε ένα ταξίδι μέσα στα χρώματα, στη ζωή, στην ίδια την τρέλα. Ο αρχικός του τίτλος είναι Scat και το όλο κομμάτι αποτελεί την αρχή μιας μουσικής αλληλουχίας που θα ολοκληρωθεί στο Eclipse. Στο Braindamage γίνεται η αναφορά για τη σκοτεινή πλευρά του φεγγαριού. Μάλιστα ο αρχικός του τίτλος ήταν Dark Side of the Moon και μια πιο Hard rock έκδοσή του είχε γραφτεί για το Meddle. Ο τρελός είναι στο γρασίδι, θυμάται παιδικά παιχνίδια και γέλια. Η κοινωνία τον έκανε τρελό. Πρέπει να τον διατηρήσει τρελό (got to keep the loonies on the path). Κι αν το φράγμα της τρέλας έχει σπάσει και το έχουμε ξεπεράσει εδώ και καιρό τότε θα συναντηθούμε στη σκοτεινή πλευρά του φεγγαριού. Την πλευρά εκείνη του εαυτού του που δεν βλέπει κανείς, που δεν θέλει να δει κανείς. Ο τρελός είναι στο κεφάλι μου. Σηκώνεις τη λεπίδα να κάνεις την αλλαγή (να αυτοκτονήσει ίσως;), μέχρι να γίνεις υγιής ψυχικά. Κι όμως η πόρτα της λογικής κλείνει και το κλειδί πετιέται. Κανείς δεν μπορεί να σε αγγίξει πια, να μπει μέσα σου. Όμως, αυτός που είναι μέσα σου δεν είσαι εσύ.Με αυτό τον στίχο, η παράνοια έχει επέλθει. Στο Braindamage, o Waters αναφέρεται και στις εφημερίδες (folded faces) και στον Τύπο γενικότερα, που με τις ειδήσεις που μας προσφέρουν οδηγούν στην παράνοια. Επίσης, τελικά ξεκαθαρίζουν ότι ούτως ή άλλως είμαστε τρελοί όλοι μας έστω και λίγο. Το album τελειώνει με το Eclipse, που συνοψίζει την τρέλα ως τη ζωή μας ολόκληρη. Μας υπενθυμίζουν ότι, όλα όσα πιστεύουμε, ότι κάνουμε, ότι νιώθουμε, ότι αγγίζουμε, ότι αγαπάμε μπορεί να είναι φαινομενικά και η αλήθεια να έχει κρυφτεί επιτηδευμένα. Οι Pink Floyd εδώ προσπαθούν να καταστρέψουν όποιες παραισθήσεις έχουμε σχετικά με τον "φαινομενικό" κόσμο που μας περιβάλλει. Τον εξαφανίζουν. Και τελικά μένει ο αληθινός κόσμος; Μα ο αληθινός κόσμος είναι μια ιδέα που δεν χρησιμεύει σε τίποτα πια και δεν σε υποχρεώνει πια για τίποτα. Είναι μια ιδέα που πρέπει να εξαλειφθεί, γιατί είναι άγνωστη όπως η σκοτεινή πλευρά του φεγγαριού. Όλα γίνονται κάτω από το φως του ήλιου, το φως της λογικής...αλλά η λογική επισκιάζεται από την τρέλα και τελικά από την ίδια μας τη ζωή. Και τελικά ο αληθινός κόσμος έχει εξαφανιστεί κι αυτός! και μαζί με αυτόν και ο φαινομενικός! Είναι μεσημέρι, στιγμή της μικρότερης σκιάς, τέλος της μεγαλύτερης πλάνης, αποκορύφωμα της ανθρώπινης ιδιότητας. Και με τους χτύπους της καρδιάς, το album τελειώνει όπως άρχισε, με μια φωνή να ακούγεται να λέει ότι τελικά δεν υπάρχει σκοτεινή πλευρά του φεγγαριού.\nΑναρτήθηκε από Admin στις 8:42 μ.μ. Δεν υπάρχουν σχόλια: Σύνδεσμοι σε αυτήν την ανάρτηση\nΥπέροχα κομμάτια ερμηνείες και ερμηνευτές!\nΑναρτήθηκε από Fotis j K στις 7:38 μ.μ. Δεν υπάρχουν σχόλια: Σύνδεσμοι σε αυτήν την ανάρτηση\nΠοιός θα απαντήσει ;\nΑναρτήθηκε από Fotis j K στις 10:33 μ.μ. Δεν υπάρχουν σχόλια: Σύνδεσμοι σε αυτήν την ανάρτηση\nΤο 1991, όταν η ξυπόλυτη ντίβα, παρουσιάστηκε για πρώτη φορά σε κοινό έξω από τη χώρα της, καταλάβαμε όλοι ότι η φωνή της, δεν ήταν απλή έκφραση μιας χαμένης αγάπης, αλλά η έκφραση μιας αγάπης που ποτέ δεν χάνεται».\nΤα τραγούδια της Evora μιλούν για την πικρή ιστορία της χώρας της που ζούσε στη σκλαβιά. Η μουσική της είναι Morna, αλλά μπλέκει και άλλα είδη μουσικής με στοιχεία από Βραζιλία, Πορτογαλία και Κούβα (choro, forro, fado, rumba). Με μια φωνή που προδίδει δύναμη και συναίσθημα, η Evora γρήγορα τράβηξε την προσοχή πάνω της και άξια απέκτησε την φήμη της Βασίλισσας της Morna.\nΉταν μόλις 16 ετών η Cesaria, όταν ένας συντοπίτης της ναυτικός της δίδαξε την παραδοσιακή μουσική του Πράσινου Ακρωτηρίου. Ξεκίνησε τότε να τραγουδά σε ξενοδοχεία και μπαράκια και με τη βοήθεια των ντόπιων μουσικών άρχισε να γεννιέται η κατοπινή βασίλισσα της morna. Του είδους εκείνου της μουσικής του Capo Verde, που συγγενεύει με τα βραζιλιάνικα φάδος και το αργεντίνικο τάνγκο και τραγουδά τη θλίψη, την οδύνη, τη λαχτάρα, τη νοσταλγία, τη σκλαβιά ... Που η αισθαντικότητά του, συχνά το κάνει να συγκρίνεται με τα μπλουζ.\nΣτο Πράσινο Ακρωτήρι ήταν από τότε ιδιαίτερα δημοφιλής, πέρα από τα σύνορά του όμως παρέμενε ολότελα άγνωστη. Για πολλά ακόμη χρόνια, δεν έκανε βήμα πέρα από αυτά τα σύνορα. Δύσκολα πολιτικά χρόνια και άσχημη οικονομική κατάσταση την ανάγκασαν μάλιστα να απομακρυνθεί από τη μουσική για δέκα ολόκληρα χρόνια, τα «σκοτεινά της χρόνια», όπως η ίδια τα χαρακτηρίζει.\nΔεν ήταν παρά το 1985, όταν η Cesaria άρχισε και πάλι να τραγουδά, με την ενθάρρυνση ενός συμπατριώτη της, που ζούσε εξόριστος στην Πορτογαλία, όπου και έδωσε μάλιστα μία σειρά από συναυλίες, οι οποίες χρηματοδοτήθηκαν από μία τοπική οργάνωση γυναικών.\nΤρία χρόνια αργότερα, το 1988, ένας Γάλλος με καταγωγή από το Πράσινο Ακρωτήρι, την έπεισε να πάει στο Παρίσι. Εκεί ηχογράφησε το “La Diva au Pieds Nus” (H Ξυπόλητη Ντίβα). Η αποδοχή του από το κοινό ήταν αναπάντεχη και οι κριτικές το αποθέωσαν. Την 1η Οκτωβρίου του 1988 έδωσε την πρώτη της συναυλία στο Παρίσι στο club New Morning και από τότε ξεκίνησε η παγκόσμια καριέρα της.\nΣτα 47 της Χρόνια, η Cesaria Evora έγινε Διεθνής Σταρ. Έχει τραγουδήσει σε Ευρώπη, Αφρική, Βραζιλία, Η.Π.Α. και Καναδά. Έχει αποκτήσει πιστούς θαυμαστές σ' όλες τις χώρες του κόσμου. Τις συναυλίες της έχουν παρακολουθήσει οι Madonna, David Byrne, Branford Marsalis, ενώ έχει κερδίσει 3 φορές Grammy Awards. Έχει στο ενεργητικό της πολλούς χρυσούς και πλατινένιους δίσκους και βραβεύτηκε από το BBC ως η καλύτερη καλλιτέχνης του 2004.\nΤο τελευταίο της άλμπουμ, με τίτλο “Rogamar”, κυκλοφόρησε το 2006. Τραγούδια από αυτή τη νέα της δουλειά, αλλά και αυτά που έχουν μπει ήδη στη ζωή μας όλα αυτά τα χρόνια (Sodade, Became Mucho, Angola, Miss Perfumado, Carnaval de San VIncento), τραγουδάει για μας στις συναυλίες της η «ξυπόλητη ντίβα».Tην ημέρα που ένας μεγάλος ραδιοφωνικός σταθμός της Γαλλίας έπαιξε για πρώτη φορά το “Sodade” , στην μουσική του κόσμου προστέθηκε μια άγνωστη μέχρι τότε χώρα , το Πράσινο Ακρωτήρι. Εννιά άλμπουμ, χιλιάδες συναυλίες , αμέτρητες συλλογές, πλατινένιοι και χρυσοί δίσκοι , πέντε υποψηφιότητες για Grammy είναι μόνο δώδεκα χρόνια καριέρας της Cesaria Evora.\nH Cesaria Evora γεννήθηκε το 1941 στο Midelo, στη περιοχή Sao Vincente του Πράσινου Ακρωτηρίου . Το Midelo,όπως όλα τα λιμάνια ,φημίζεται για τη νυχτερινή ζωή του με όλα τα είδη μουσικής :μπαλάντες , βάλς ,fox-trot κ.α. αλλα τα ποιο δημοφιλή είδη μουσικής ήταν η Colladera και η Morna, τραγούδια που εκφράζουν την νοσταλγία ,την αγάπη ,την λύπη. Τα τραγούδια της Evora μιλούν για την πικρή ιστορία της χώρας της που ζούσε στη σκλαβιά. Η μουσική της δεν είναι γνήσια Morna, μπλέκει και άλλα είδη με στοιχεία από Βραζιλία ,Πορτογαλία και Κούβα (choro,forro,fado,rumba). Με μια φωνή που προδίδει δύναμη και συναίσθημα ,η Evora γρήγορα τράβηξε την προσοχή πάνω της και άξια απέκτησε την φήμη ως η Βασίλισσα της Morna. Ήδη στα είκοσί της χρόνια τραγουδούσε ζωντανά στον τοπικό ραδιοφωνικό σταθμό. Αυτή και οι μουσικοί της έπαιζαν από το ένα club στο άλλο διαρκώς καθώς ο αριθμός των θαυμαστών της όλο και μεγάλωνε. Με την ανεξαρτησία της χώρας της το 1975 γρήγορα τελείωσε και η απομόνωση και η σκλαβιά με αποτέλεσμα οι περισσότεροι μουσικοί να σκορπιστούν σε διάφορα μέρη του κόσμου. Η Evora παρ’όλα αυτά διάλεξε να μείνει. Το 1980 ,όταν ήταν 39 χρόνων ,ο Jose’ Da Silva – ιδρυτής της δισκογραφικής εταιρείας “Lusafrica” , ένας νεαρός Γάλλος που είχε καταγωγή όμως από το Πράσινο Ακρωτήρι –έμεινε κατενθουσιασμένος από τα τραγούδια της Cesaria και την καταπληκτική φωνή της και τελικά την έπεισε να ταξιδέψει μαζί του στο Παρίσι για να ηχογραφήσει.\nΤο 1988 εκδόθηκε τη Γαλλία το πρώτο της άλμπουμ ,το “La Diva Aux Pieds Nus” - “H Ξυπόλητη Ντίβα”, αφού πάντα τραγουδάει ξυπόλητη συμβολικά πάντα για αυτά που έχει περάσει η χώρα της).Είχε μεγάλη απήχηση ιδιαίτερα στη χώρα της.Το 1988 έδωσε την πρώτη της συναυλία στο Παρίσι στο club “New Morning”. To 1990 εκδόθηκε το δεύτερο άλμπουμ της ,το “Distino Di Belita” ,περιελάμβανε ακουστικά morna αλλά και ηλεκτρικά colladeras.\nΤο 1991 εκδόθηκε το “Mar Azul” ,ένα καταπληκτικό άλμπουμ που εξασφάλισε την από εκεί και πέρα ανοδική της πορεία. Το άλμπουμ αυτό παιζόταν σε όλους τους ραδιοφωνικούς σταθμούς. Η επόμενη συναυλία της στο club “New Morning” ήταν μεγάλη επιτυχία αφού όλα τα εισιτήρια είχαν εξαντληθεί.\nΓαλλικά κανάλια ,πολλά ραδιόφωνα έπαιζαν τα τραγούδια της. Τον Ιούνιο έδωσε συναυλία σε ένα μεγάλο φεστιβάλ στο Nimes της νότιας Γαλλίας όπου απέκτησε τις καλύτερες κριτικές. Το άλμπουμ “Mis Perfumado” εκδόθηκε τον Οκτώβριο.Το ομονυμο τραγουδι και το “Sodade” γινονται παγκοσμιες επιτυχιες και ο δισκος χρυσος.Ακολουθησε και ένα μεγαλο τουρ σε πολλες χωρες του κοσμου.\nΤο 1994 o διάσημος Caetano Veloso ήρθε για να την συντροφεύσει πάνω στη σκηνή στην διάρκεια των συναυλιών της στη Βραζιλία στο Sao Paolo και είπε ότι η Cesaria Evora είναι μία από τις λίγες τραγουδίστριες που αγγίζουν τόσο βαθιά την ψυχή.\nΗ Cesaria θεωρείται πλέον η πιο μεγάλη μουσική αποκάλυψη της δεκαετίας ΄90.\nΣτο πρώτο της τουρ στην Αμερική , η Μαντόνα ,ο David Byrne ,o Brandford Marsalis και όλη η «αφρόκρεμα» της Νέας Υόρκης ,έσπευσαν να την δουν στη συναυλία της στο Bottom Line.Στη Γαλλία ο Goran Bregovic της πρότεινε να ηχογραφήσει το “Ausencia” για το soundtrack της ταινίας του Emir Kusturica , το “Underground”.\nTo 2000 το άλμπουμ “Café Atlantico” και το αμέσως επόμενο το “Sao Vincente Di Longe” κέρδισαν Grammy.Ίσως ο καλύτερος δίσκος της το “Voz d ΄ Amor” κερδίζει και αυτός Grammy για το 2004.\n1988 : “La Diva aux Pieds Nus” ( Lusafrica –BMG)\n1990 : “Distino Di Belita” (Lusafrica –BMG)\n1991 : “Mar Azul” ( Lusafrica –BMG)\n1992 : “Miss Perfumado” (Lusafrica –BMG)\n1994 : “Sodade,les plus belles mornas de Cesaria” ( Lusafrica –BMG)\n1995 : “Cesaria” ( Lusafrica –BMG)\n1997 : “Capo Verde” ( Lusafrica –BMG)\n1998 : “Best of Cesaria Evora” ( Lusafrica –BMG)\n1999 : “Café Atlantico” ( Lusafrica –BMG)\n2001 : “Sao Vicente di Longe” ( Lusafrica –BMG)\n2002 : “Anthologie Cesaria Evora (1CD Lusafrica –BMG)\n2003 : “ Voz d’Amor”\n2004: “Anthologie Cesaria Evora, mornas & coladeras” (2CD edition of Anthology Lusafrica –BMG)\n2004 : Live D'Amor (Live DVD, recorded in 2004 at Le Grand Rex, Paris,)\nTελευταία φορά βρέθηκε για συναυλίες στην Ελλάδα :\n8 Ιουλίου, Θέατρο Πέτρας, Αθήνα\n9 Ιουλίου 2007, Θέατρο Γης, Θεσσαλονίκη\n1 Αυγούστου, πολυχώρος «Πολιτεία», Πάτρα\nΤον Σεπτέμβριο του 2011 ανακοίνωσε πως θέτει τέλος στη μουσική της καριέρα, ακυρώνοντας τις προγραμματισμένες συναυλίες της, καθώς βρισκόταν «σε κατάσταση μεγάλης εξάντλησης».\nΗ Evora είχε υποβληθεί το 2010 σε επέμβαση ανοιχτής καρδιάς, στο Παρίσι, έπειτα από σοβαρά προβλήματα που παρουσίασε στην στεφανιαία αορτή.\nTο πρωί της Παρασκευής αισθάνθηκε αδιαθεσία και μεταφέρθηκε επειγόντως στο νοσοκομείο.\nΣύμφωνα με τους γιατρούς είχε πάθει πνευμονικό οίδημα και σήμερα το πρωί άφησε την τελευταία της πνοή.\nΈνα κομμάτι που αγαπώ πολύ για αντίο σε αυτήν την υπέροχη φωνή\nΑναρτήθηκε από Fotis j K στις 12:34 π.μ. Δεν υπάρχουν σχόλια: Σύνδεσμοι σε αυτήν την ανάρτηση\nYou sure did it your own way Frank...Αγάπησε, καυ...


ΠΑΣΙΠΟΥΛΑΡΙΔΗΣ ΑΒΡΑΑΜ | Passipoularidou's Weblog\nFiled under: Uncategorized — Ετικέτες: Uncategorized — passipoularidou @ 6:47 μμ\nΗ ΟΜΙΛΙΑ ΤΟΥ ΥΠΟΨΗΦΙΟΥ ΔΗΜΑΡΧΟΥ ΔΗΜΟΥ ΔΙΟΝΥΣΟΥ ΑΒΡΑΑΜ ΠΑΣΙΠΟΥΛΑΡΙΔΗ ΤΗΣ 18-10-2010 ΚΑΤΑ ΤΗΝ ΠΑΡΟΥΣΙΑΣΗ ΤΩΝ ΥΠΟΨΗΦΙΩΝ ΚΑΙ ΤΟΥ ΠΡΟΓΡΑΜΜΑΤΟΣ ΤΟΥ ΕΚΛΟΓΙΚΟΥ ΣΥΝΔΥΑΣΜΟΥ ΑΔΕΣΜΕΥΤΗ ΔΗΜΟΤΙΚΗ ΚΙΝΗΣΗ\nΟ ΚΑΛΛΙΚΡΑΤΗΣ ΚΑΙ Ο ΝΕΟΣ ΔΗΜΟΣ ΔΙΟΝΥΣΟΥ\nΤα τελευταία τριάντα – σαράντα χρόνια η ευρεία περιοχή της βορειοανατολικής Αττικής, που βρίσκεται ανάμεσα στους ορεινούς όγκους Πεντέλης και Πάρνηθας και στη λίμνη του Μαραθώνα, γνώρισε πληθυσμιακή έκρηξη. Η εξάπλωση του οικιστικού ιστού συνένωσε, στην πράξη, τους παλιούς οικισμούς – κοινότητες του ’70 και του ’80, και κατέστησε δυσδιάκριτα τα όρια μεταξύ τους, πολύ πριν εμφανιστεί ο Καλλικράτης. Πού τελειώνει ο Διόνυσος και πού αρχίζουν η Ροδόπολη και Δροσιά; Πού καταλήγει η Σταμάτα και πού ξεκινούν η Άνοιξη και ο Άγιος Στέφανος; Πού συναντά ο Άγιος Στέφανος το Κρυονέρι;\nΟι νεώτεροι στην ηλικία και οι κάτοικοι που εγκαταστάθηκαν μετά το 1990 στην περιοχή θα δυσκολευτούν να απαντήσουν. Αλλά, η ορθότητα της απάντησης μικρή σημασία έχει… Ελάχιστα ενδιαφέρει πλέον τον πολίτη σε ποιο κοινοτικό ή δημοτικό κατάστημα πρέπει να πληρώσει τα τέλη της ύδρευσης ή να γυρέψει ένα πιστοποιητικό… Άλλα είναι τα ζητήματα που τον απασχολούν…\nΑυτό που επέφερε η συνένωση δήμων και κοινοτήτων μέσω της οικιστικής εξάπλωσης, πολύ πριν από τον Καλλικράτη, ήταν η εμφάνιση των τυπικών προβλημάτων που αντιμετωπίζουν αστικές περιοχές, όταν αναπτύσσονται, από τη μια, με εκρηκτικούς ρυθμούς και, από την άλλη, χωρίς επαρκή προγραμματισμό.\nΑκριβώς αυτά τα προβλήματα είναι που δεν έχουν σύνορα… Είναι τα κοινά μας προβλήματα…\nΦυσικό περιβάλλον, πολεοδομικός σχεδιασμός και χρήσεις γης, συγκοινωνιακές υποδομές και δίκτυα, επάρκεια και ποιότητα υδάτων, αποχετευτικό και διαχείριση απορριμμάτων, διάρρηξη της κοινωνικής συνοχής και αποξένωση, προσωπική και συλλογική ανασφάλεια, υποδομές υγείας, πρόνοιας και κοινωνικής αλληλεγγύης. Πολλά από αυτά εμφανίζονται με ιδιαίτερη οξύτητα και επηρεάζουν δυσμενώς την ποιότητα της ζωής, δηλητηριάζοντας την καθημερινότητα του πολίτη.\nΜε τον Καλλικράτη δημιουργήθηκε ο νέος Δήμος Διονύσου. Ανεξάρτητα από τις όποιες επιφυλάξεις και την ενδεχόμενη κριτική που ο καθένας μας θα μπορούσε να διατυπώσει για τη νέα διοικητική διάρθρωση της χώρας, ο Καλλικράτης είναι πλέον πραγματικότητα και εμείς πρέπει να κερδίσουμε ένα στοίχημα. Το στοίχημα ενός ισχυρού και υγιούς Δήμου, με συνετή, δίκαιη και αποτελεσματική διοίκηση, που δεν θα καταργεί και θα ισοπεδώνει, αλλά αντίθετα, θα σέβεται και θα αναδεικνύει ισότιμα την ιδιαιτερότητα και την φυσιογνωμία κάθε περιοχής. Ενός Δήμου απαλλαγμένου από τις παθογένειες των μεγάλων οργανισμών (γραφειοκρατία, δυσκαμψία, απουσία προσωπικών σχέσεων) και τις στρεβλώσεις που κατά κανόνα ταλαιπωρούν τις δημόσιου χαρακτήρα διοικητικές δομές (εξυπηρέτηση μικροσυμφερόντων, εγγενείς λειτουργικές αδυναμίες, φτώχεια σε ανθρώπινους πόρους και μέσα).\nΤο πρόγραμμα που παρουσιάζουμε σήμερα, και σε λίγες μέρες θα βρίσκεται σε κάθε σπίτι, στα χέρια κάθε δημότη, συντάχθηκε με πολλή περίσκεψη και προσοχή. Η δημοσίευση του προγράμματος δεν αντιμετωπίστηκε ως η συνήθης τυπική προεκλογική υποχρέωση.\nΤο έντυπο που διανέμουμε δεν είναι διαφημιστικό φυλλάδιο, δεν είναι συλλογή υποσχέσεων, δεν εξυπηρετεί μικρονοϊκή επικοινωνιακή πολιτική, δεν γράφτηκε για να εντυπωσιάσει και να ξεγελάσει, δεν έχει σκοπό να παρασύρει.\nΔεν θα τάξουμε πανεπιστήμια και νοσοκομεία, ούτε προσωπικό νοσηλευτή και φύλακα για τον καθένα… Δεν είμαστε μάγοι για να θεραπεύσουμε πάσα νόσο και πάσα ασθένεια… Αυτά θα τα βρείτε στα προγράμματα άλλων παρατάξεων, που χρησιμοποιούν τον προεκλογικό λόγο ως πυροτέχνημα…\nΕμείς έχουμε απόλυτη επίγνωση της δημοσιονομικής κατάστασης, του μνημονίου, των συνεπειών της ύφεσης και, γι’ αυτό, συντάξαμε ένα πρόγραμμα ορθολογικό και νοικοκυρεμένο, για την υλοποίηση του οποίου θα απαιτηθεί η συστράτευση όλων των δημιουργικών δυνάμεων του δήμου, με εντιμότητα, διαφάνεια και χρηστή διαχείριση\nΣτο ίδιο πνεύμα κινηθήκαμε καθ’ όλη την προεκλογική περίοδο μέχρι σήμερα και έτσι θα ολοκληρώσουμε τον αγώνα μας. Δεν θα επιχειρήσουμε να παγιδεύσουμε το εκλογικό σώμα βομβαρδίζοντάς το ανελέητα με εικονική πραγματικότητα και προεκλογική παραπληροφόρηση, έχοντας προηγουμένως εξασφαλίσει –ποιος ξέρει πώς- την σκανδαλώδη εύνοια του τύπου. Περιοριζόμενοι στα απολύτως απαραίτητα, θα κατευθύνουμε την προσοχή του πολίτη στα ουσιώδη και σημαντικά, μη επιτρέποντας έτσι να εκλέξουν δημοτικές αρχές οι επικοινωνιολόγοι, οι ψιθυριστές και το άφθονο προεκλογικό χρήμα.\nΈρχομαι λοιπόν στο πρόγραμμά μας…\nΤο πρόγραμμα της Αδέσμευτης Δημοτικής Κίνησης είναι μια συμφωνία, ένα συμβόλαιο, μια διακήρυξη αρχών και αξιών, μια ακολουθία δεσμεύσεων. Είναι η κοινή μας συνισταμένη, η σύνθεση των απόψεων και των ιδεών μας, το περίγραμμα του οράματός μας για το νέο Δήμο.\n«Ο Διονυσιώτης να δηλώνει με υπερηφάνεια ότι ζει στο ΔΙΟΝΥΣΟ»\n· Να αναδείξουμε την ζωτική σημασία της διαφύλαξης και της βελτίωσης του φυσικού και δομημένου περιβάλλοντος του Δήμου.\n· Να καταστήσουμε τον Διόνυσο «ΚΑΘΑΡΟ ΔΗΜΟ».\n· Με τη νέα πολεοδομική αρμοδιότητα του Δήμου, να τηρήσουμε τις πολεοδομικές διατάξεις και να διαφυλάξουμε την φυσιογνωμία του «πράσινου προαστίου» .\n· Να ακούμε την φωνή της γειτονιάς, να δίνουμε βήμα και ρόλο στον πολίτη του Διονύσου.\n· Να υπηρετήσουμε την ισόρροπη ανάπτυξη όλου του Δήμου με σεβασμό στα ιδιαίτερα χαρακτηριστικά κάθε περιοχής.\n· Να επενδύσουμε στον αθλητισμό και το μέλλον των παιδιών μας.\n· Να στηρίξουμε την παιδεία και τον πολιτισμό για να ζωντανέψει η πόλη και να προκόψουν οι πολίτες.\n· Να αποκτήσει ο Δήμος κοινωνικό πρόσωπο, συνοχή και αλληλεγγύη.\n· Να γίνει η πόλη ανθρώπινη και ασφαλής.\n· Να πιάνει τόπο το κάθε ευρώ, να έχει κάθε δαπάνη άμεση και ορατή απόδοση.\nΔιαβάστε το πρόγραμμα στη λεπτομέρειά του και αντιμετωπίστε το με κριτική διάθεση. Είμαστε πρόθυμοι να ακούσουμε τις παρατηρήσεις ,τα σχόλια και τις υποδείξεις σας. Και, το κυριότερο, σας παρακαλούμε να το κρατήσετε. Για εμάς θα είναι η πυξίδα για την πορεία της θητείας μας στο νέο Δήμο. Για εσάς το εργαλείο κοινωνικού ελέγχου και το όχημα ενεργούς συμμετοχής.\nΟ ΣΥΝΔΥΑΣΜΟΣ ΤΗΣ Α.Δ.Κ.\nΣήμερα, μαζί με το πρόγραμμα, παρουσιάζουμε και τη σύνθεση του συνδυασμού, τους υποψηφίους για το δημοτικό συμβούλιο και για τα συμβούλια των δημοτικών κοινοτήτων. Δεν είναι τυχαίο ότι επιλέξαμε την ίδια μέρα…\nΟι υποψήφιοι είναι οι συνδιαμορφωτές των γενικών αρχών και οι φυσικοί εγγυητές της τήρησης των προγραμματικών προεκλογικών δεσμεύσεων. Οι πολίτες οφείλουν να γνωρίζουν σε ποιούς θα εμπιστευθούν τη διοίκησή του Δήμου τους και επί τη βάσει ποιών κατευθύνσεων θα ασκηθεί αυτή η διοίκηση.\nΔεν είναι τυχαίο, επίσης, ότι αποκαλέσαμε την παράταξή μας Αδέσμευτη Δημοτική Κίνηση…\nΚανείς από τους υποψηφίους δεν επιβλήθηκε από υπουργικά γραφεία, κανείς δεν περιλήφθηκε εξαιτίας της κομματικής του ιδιότητας, κανένα δεν υπέδειξαν οργανωμένα ή μη συμφέροντα, κανένας δεν συντάχθηκε μαζί μας επιδιώκοντας ασυλία, κανείς δεν συμπορεύεται «υπό προϋποθέσεις», κανείς δεν επελέγη επί τη βάσει συναλλαγής, κανείς δεν ήλθε για να λάβει.\nΑποτελούμε όλοι μέλη της παράταξης επειδή πιστεύουμε ότι η Τοπική Αυτοδιοίκηση είναι ο θεσμός εκείνος που, από την φύση και την ιστορία του, έρχεται καθημερινά σε άμεση επαφή με τα προβλήματα και τις ανάγκες του πολίτη και, ταυτόχρονα, δίνει εξετάσεις και ελέγχεται. Σκοπός μας είναι η καθημερινή ακριβής καταγραφή όλων των τοπικών αναγκών, καθώς και η εξυπηρέτησή τους μέσα από καλά οργανωμένες δημοτικές-κοινωνικές υπηρεσίες. Και όλα αυτά με απόλυτη διαφάνεια και ουσιαστική λογοδοσία.\nΓνωρίζουμε την επιφυλακτικότητα του πολίτη για την αξιοπιστία και την αποτελεσματικότητα των υποψηφίων δημοτικών αρχόντων. Γνωρίζουμε την εικόνα που, όχι αδικαιολόγητα, έχει η κοινή γνώμη για την Τοπική Αυτοδιοίκηση… Οι πολίτες πιστεύουν –όχι πάντοτε άδικα- ότι στους ΟΤΑ εντοπίζονται σοβαρά φαινόμενα κακοδιοίκησης. Γνωρίζουμε πως αγγίζουν το δημόσιο αίσθημα αυτές οι καταστάσεις των πραγμάτων και είμαι βέβαιος ότι καθένας, λίγο – πολύ, κάτι σχετικό θα έχει να προσθέσει, κάτι να επιβεβαιώσει…\nΌμως, εσείς που καλείστε να διαμορφώσετε άποψη και να επιλέξετε τους ανθρώπους που θα αναλάβουν τα ηνία του δήμου μας, έχετε τώρα τη δυνατότητα και την ευκαιρία να συγκρίνετε διακηρύξεις και προγράμματα, να αξιολογήσετε προθέσεις…\nΕπειδή όμως, εξαιρουμένης της ΛΑ.Σ. Διονύσου με επικεφαλής την κυρία Σώκου, στις λοιπές τρεις από τις τέσσερεις παρατάξεις βρίσκονται επικεφαλής άνθρωποι με προϊστορία στην Τοπική Αυτοδιοίκηση, σας καλούμε να κρίνετε τόσο την αποτελεσματικότητα, όσο και την ποσότητα-ποιότητα του έργου του καθενός\nΕμείς επικαλούμεθα εν προκειμένω την όλη θητεία μας στο Δήμο Δροσιάς, το έργο που συστηματικά και αθόρυβα επιτελέσαμε εκεί, με κοινωνική ευαισθησία και αποτελεσματική διαχείριση.\nΕνδεικτικά θα αναφερθώ στο τι πετύχαμε πρόσφατα:\n1. ΟΛΟ ΤΟ ΕΣΩΤΕΡΙΚΟ ΔΙΚΤΥΟ ΑΠΟΧΕΤΕΥΣΗΣ ΑΚΑΘΑΡΤΩΝ, προϋπολογισμού δαπάνης 6.304.202,00€.\n2. ΑΓΩΓΟΣ ΑΠΟΡΡΟΗΣ ΟΜΒΡΙΩΝ ΥΔΑΤΩΝ(στις οδούς Γρ. Λαμπράκη, Πεύκων, Μαβίλη και Λ. Θησέως), προϋπολογισμού δαπάνης 2.008.679,00€.\n3. ΒΕΛΤΙΩΣΗ ΛΕΙΤΟΥΡΓΙΚΟΤΗΤΑΣ ΚΑΙ ΠΡΟΣΒΑΣΙΜΟΤΗΤΑΣ ΚΟΙΝΟΧΡΗΣΤΩΝ ΧΩΡΩΝ, ΑΝΑΒΑΘΜΙΣΗ ΑΣΤΙΚΟΥ ΠΕΡΙΒΑΛΛΟΝΤΟΣ, προϋπολογισμού δαπάνης 1.592.112,93 €.\n4. ΟΙΚΟΣ ΕΥΓΗΡΙΑΣ στη συμβολή της Λ. Σταμάτας με την οδό Παπάγου, πλήρως εξοπλισμένος, προϋπολογισμού δαπάνης 1.190.000,00€.\n5. ΑΝΤΙΚΑΤΑΣΤΑΣΗ ΟΛΩΝ ΤΩΝ ΛΑΜΠΤΗΡΩΝ ΔΗΜΟΤΙΚΟΥ ΦΩΤΙΣΜΟΥ, με νέους τεχνολογίας LED, πολύ χαμηλής κατανάλωσης, προϋπολογισμού δαπάνης 884.370,00€.\n6. ΔΕΥΤΕΡΟΣ ΠΑΙΔΙΚΟΣ ΣΤΑΘΜΟΥστην οδό Κύπρου, σε χώρο χαρακτηρισμένο ως κοινωφελή στο εγκεκριμένο ρυμοτομικό σχέδιο του Δήμου, τον οποίο απαλλοτριώσαμε καταθέτοντας το σχετικό τίμημα στο Τ.Π.Δ., συνολικής δαπάνης 869.088,00€.\n7. ΔΙΑΜΟΡΦΩΣΗ ΤΜΗΜΑΤΟΣ ΠΛΑΤΕΙΑΣ στο Ο.Τ. 32, επί της οδού Αργοναυτών Κομνηνών, σε χώρο χαρακτηρισμένο ως κοινόχρηστο στο εγκεκριμένο ρυμοτομικό σχέδιο του Δήμου, τον οποίο απαλλοτριώσαμε και θέσαμε σε κοινή χρήση, καταθέτοντας το σχετικό τίμημα στο Τ.Π.Δ., συνολικής δαπάνης 421.573,33€.\n8. ΕΠΕΚΤΑΣΗ ΔΗΜΟΤΙΚΟΥ ΚΑΤΑΣΤΗΜΑΤΟΣ, (πέντε νέα γραφεία, δύο τουαλέτες, κατασκευές πρόσβασης ΑΜΕΑ στο κτίριο), προϋπολογισμού δαπάνης 411.053,24€.\n9. ΚΛΕΙΣΤΟ ΠΡΟΠΟΝΗΤΗΡΙΟ στο χώρο του Γυμνασίου – Λυκείου, προϋπολογισμού δαπάνης 206.443,00€.\n10. ΔΕΥΤΕΡΟ ΝΗΠΙΑΓΩΓΕΙΟ, σε συνεργασία με την Ο.Σ.Κ. Α.Ε., συμπεριλαμβανομένης και της διαμόρφωσης του αύλειου χώρου, προϋπολογισμού δαπάνης 136.292,07€.\n11. ΠΑΙΔΙΚΗ ΧΑΡΑ στην οδό Μπιζανίου, προϋπολογισμού δαπάνης 77.828,00€.\n12. ΟΙΚΟΠΕΔΟ ΓΙΑ ΤΗΝ ΑΝΕΓΕΡΣΗ ΝΕΟΥ ΔΗΜΟΤΙΚΟΥ ΣΧΟΛΕΙΟΥ στο Ο.Τ. 106, επί της οδού Μαραθωνομάχων, εμβαδού περίπου 2,5 στρεμμάτων. Το εν λόγω ακίνητο υποδείξαμε ως δημόσιο κτήμα, επιτύχαμε την απεμπλοκή του από ιδιωτικές διεκδικήσεις και το κατοχυρώσαμε, αδάπανα για το κοινωνικό σύνολο, ως ιδιοκτησία του Ο.Σ.Κ. για την ανέγερση δημοτικού σχολείου.\n13. Και, το ουσιαστικότερο, οι χρηματοδοτήσεις σχεδόν όλων των πιο πάνω έργων έγιναν από Ευρωπαϊκούς και Εθνικούς πόρους που προορίζονταν για αναπτυξιακές υποδομές των Ο.Τ.Α., δίχως την επιβάρυνση του Δήμου και –κυρίως- των κατοίκων.\nΚλείνω την παρένθεση, υπογραμμίζοντας την οικονομική ευρωστία του Δήμου Δροσιάς, που αποδεικνύεται από τα αποθεματικά του ταμείου του, ύψους 4.500.000,00€ περίπου, σε συνδυασμό με τα μηδενικά χρέη του.\nΠαραθέσαμε τα πιο πάνω στοιχεία διότι αυτά αποδεικνύουν, πέραν πάσης αμφιβολίας, την ικανότητά μας να διοικούμε και να παράγουμε έργο. Είναι το ισχυρό μας χαρτί… Γι’ αυτό δεν χρειάζεται να καταφεύγουμε στη διασπορά ψευδών φημών, εσκεμμένων διαστρεβλώσεων, ανυπόστατων και ατεκμηρίωτων ψιθύρων, όπως κατά σύστημα κάνουν άλλοι εις βάρος μας.\nΕνδεικτικά, και μόνο για να καταγγείλω τον τρόπο με τον οποίο κάποιοι άλλοι πολιτεύονται, θα αναφερθώ στο ζήτημα του οικιστικού της Σταμάτας.\nΕμείς, στην Αδέσμευτη Δημοτική Κίνηση, υποστηρίζαμε, υποστηρίζουμε και θα υποστηρίζουμε, σταθερά και απαρέγκλιτα, τις ίδιες θέσεις: Να σεβαστεί και να τηρήσει η Πολιτεία τους νόμους και τις διατάξεις που η ίδια έχει θεσπίσει, εντάσσοντας τις αστικού χαρακτήρα εκτάσεις του οικισμού Σταμάτα – Σπάτα στο σχέδιο, αφού όμως προηγουμένως έχει προχωρήσει στην οριοθέτησή του, δηλαδή χωρίς καθόλου εισφορά σε χρήμα και με μειωμένες εισφορές σε γη, όπως ακριβώς προβλέπεται, στα αντίστοιχα ΓΠΣ, για τους οικισμούς Αγίου Στεφάνου και Άνοιξης. Και τούτο διότι η Σταμάτα δεν ευρίσκεται σε άλλο κράτος, ούτε υπάγεται σε άλλους νόμους.\nΠρόσφατα, οι γνωστοί σε όλους και μη εξαιρετέοι, που άλλα λένε σήμερα και άλλα λένε αύριο , διαδίδουν όψιμα, ψηφοθηρικά και ψευδώς ότι, δήθεν, εμείς «δεν θέλουμε το σχέδιο και την προκοπή του τόπου». Δυστυχώς γι’ αυτούς, υπάρχουν τα γραπτά κείμενα που τους εκθέτουν και τους αποκαλύπτουν. Τους προκαλούμε, ευθέως, να διατυπώσουν γραπτά και δημόσια, ως παράταξη, τα όσα ανυπόστατα διαδίδουν προφορικά στα καφενεία σε βάρος μας, προκειμένου να λάβουν τη δέουσα απάντηση «συστημένα και με ονοματεπώνυμο».\nΚλείνοντας, θεωρώ ότι αυτά που εγγυώνται για την αποτελεσματικότητά μας είναι η ποιότητα, το ήθος και η αξία, η εμπειρία και η προσφορά των ανθρώπων που είναι υποψήφιοι με την Αδέσμευτη Δημοτική Κίνηση. Τους γνωρίζετε. Είναι συγγενείς σας, φίλοι σας, γείτονες, συνάδελφοι. Είναι οι άνθρωποι που μπορείτε να εμπιστευτείτε και ζητούν την στήριξή σας. Δεν είναι ούτε οι γνώσεις, ούτε οι εμπειρίες, ούτε οι δεξιότητες, ούτε οι ικανότητες που τους κάνουν διαφορετικούς και καλύτερους. Είναι το ήθος, οι αρχές που υπηρετούν και, κυρίως, η βούλησή τους να προσφέρουν.\n[…] ΠΑΣΙΠΟΥΛΑΡΙΔΗΣ ΑΒΡΑΑΜ October 2010 Γράψτε ένα σχόλιο LikeBe the first to like this post.Γράψτε ένα σχόλιο » […]\nΠίνγκμπακ από 2010 in review « Passipoularidou’s Weblog — Ιανουαρίου 2, 2011 @ 8:29 πμ


Ολυμπιακοί Αγώνες: Ζόρικη πρόκριση στον 2ο γύρο για τον Τσιτσιπά | ΥΔΡΟΓΕΙΟΣ 106,9 FM\nΟ κορυφαίος Ελληνας τενίστας δυσκολεύτηκε αλλά ξεπέρασε το εμπόδιο του Γερμανού Κολσράιμπερ με 2-1 σετ\nΈστω και αγχωτικά, κι έχοντας αλλάξει τέσσερις (!) ρακέτες στη διάρκεια του ματς, ο Στέφανος Τσιτσιπάς έκανε το χρέος του στην πρεμιέρα του στους Ολυμπιακούς Αγώνες του Τόκιο. Ο κορυφαίος Ελληνας τενίστας και μια από τις μεγάλες ελπίδες της Ελλάδας για μετάλλιο, δυσκολεύτηκε αλλά έπειτα από μία ώρα και 50 λεπτά επικράτησε 2-1 σετ (6-3, 3-6) του 37χρονου Γερμανού Φίλιπ Κολσράιμπερ, ο οποίος βρίσκεται στο 112 της παγκόσμιας κατάταξης και έδωσε μεγάλη μάχη. Ο Τσιτσιπάς (νο.4 στον κόσμο) πήρε το εισιτήριο για τον β’ γύρο (φάση των 32), όπου θα αντιμετωπίσει τον νικητή του αγώνα μεταξύ του Νοτιοκορεάτη Κβον (νο.71) και του Αμερικανού Τιαφό (νο.53). Ο τελευταίος είναι εκείνος που απέκλεισε τον Ελληνα πρωταθλητή από το πρόσφατο Γουίμπλεντον.\nΠροσηλωμένος στον στόχο του, με αυτοπεποίθηση και αποφασιστικότητα, ο Στέφανος Τσιτσιπάς δεν έδειξε να έχει άγχος και κυριάρχησε στο πρώτο σετ. Διατήρησε το σερβίς του από την αρχή μέχρι και το τέλος και χάρη στο μπρέικ που έκανε στο τέταρτο γκέιμ για το 3-1, έφτασε σε μια άνετη επικράτηση με 6-3 έπειτα από 36 λεπτά.\nΣτο δεύτερο σετ η μάχη ήταν πολύ πιο ισορροπημένη μέχρι και το έκτο γκέιμ καθώς ο Κολσράιμπερ διαχειρίστηκε καλύτερα το σερβίς του, ενώ δυσκόλεψε τον Τσιτσιπά στο δικό του σερβίς. Κι έφτασε στο μπρέικ στο όγδοο γκέιμ πετυχαίνοντας το 3-5, προτού τελειώσει το σετ στο 3-6 σε 39 λεπτά. Σε αυτό το διάστημα ο Ελληνας πρωταθλητής φάνηκε να χαλαρώνει και να χάνει το μυαλό του.\nΤο παιχνίδι μετετράπη σε ντέρμπι και κρίθηκε στο τρίτο και τελευταίο σετ, όπου ο Κολσράιμπερ έκανε εκπληκτική εκκίνηση ξεκινώντας με μπρέικ στον Τσιτσιπά (0-2), ο οποίος όμως αφυπνίστηκε κι απάντησε με μπρέικ στη συνέχεια ισοφαρίζοντας σε 2-2. Βελτίωσε το σερβίς του και συνολικά τα χτυπήματά του φτάνοντας σε ένα ακόμη μπρέικ στο όγδοο γκέιμ για το 5-3. Ο Στέφανος σέρβιρε για να κερδίσει το ματς και δεν λάθεψε τελειώνοντας το σετ με 6-3.\nΠροηγούμενο Προηγούμενο Εκρηξη σε εταιρεία στη Βάρη – Ενας τραυματίας\nΕπόμενο Επόμενο Αναστασιάδης: Αιχμές για τον «μεροληπτικό» ΟΗΕ και οι «κόκκινες γραμμές» στο Κυπριακό


Concept2 Monitor PM5\nΑναβάθμιση του ΡΜ5\nΤο νέο ΡΜ5 ανοίγει και κλείνει αυτόματα.\nΔεδομένα και Οθόνες\nΤο PM5 δείχνει και καταγράφει την απόσταση, την ταχύτητα, το ρυθμό, τις θερμίδες, και τα watts για κάθε άσκηση που κάνετε. Μπορείτε να επιλέξετε ανάμεσα σε πέντε επιλογές προβολής: όλα τα δεδομένα, καμπύλη δύναμης, γράφημα μπάρας, μεγάλα στοιχεία και paceboat (βάρκα λαγός).Το PM5 παρέχει αυξημένη ορατότητα λόγω της νέας Backlit οθόνης του . Ανάβει αυτόματα με το πρώτο τράβηγμα και παραμένει φωτισμένο κατά τη διάρκεια της προπόνηση σας.\nΑσύρματο σύστημα μέτρησης της καρδιακής συχνότητας\nΤο PM5 υποστηρίζει ANT + και Bluetooth Smart για ασύρματη παρακολούθηση της καρδιακής συχνότητας. Για να χρησιμοποιήσετε αυτή τη λειτουργία, θα χρειαστείτε μια ζώνη στήθους που υποστηρίζει μία από αυτές τις τεχνολογίες μετάδοσης. Παρακαλώ σημειώστε ότι το PM5 υποστηρίζει Bluetooth Smart, όχι Bluetooth, η οποία είναι μια διαφορετική τεχνολογία.\nUSB Flash Drive που υποστηρίζονται\nΤο PM5 παρέχει δύο τρόπους για την αποθήκευση των δεδομένων της απόδοσής σας: την εσωτερική μνήμη στην ίδια την οθόνη είτε σε μια μονάδα flash USB (δεν συμπεριλαμβάνεται). Η μονάδα flash USB αποθηκεύει τα δεδομένα της προπόνησης και τις προτιμήσεις σας. Με το λογισμικό μας (Concept2 Utility), μπορείτε να ανεβάσετε τα δεδομένα στο online logbook ή να τα μεταφέρετε στον ηλεκτρονικό υπολογιστή σας.Το PM5 είναι συμβατό μόνο με FAT και FAT32 USB\nΤο PM5 παίρνει δύο αλκαλικές μπαταρίες D. Κατά τη διάρκεια της προπόνηση σας, η οθόνη τροφοδοτείται με ρεύμα από την ενσωματωμένη γεννήτρια για να παρατείνεται η διάρκεια της ζωής της μπαταρίας.\nΥπάρχουν τέσσερα παιχνίδια για να κρατάνε το ενδιαφέρον σας. Τα παιχνίδια είναι και ένας καλός τρόπος εκμάθησης του εργομέτρου. Επιλέξτε από τα Ψάρια, Βελάκια, Εκπαίδευση στόχου και Δίαθλο.\nΣυνδέσεις με εφαρμογές\nΤο ΡΜ5 συνδέεται μέσω κινητού ή τάμπλετ με δεκάδες εφαρμογές που κάνουν την προπόνηση παιχνίδι. Δείτε εδώ\nΤο ΡΜ5 είναι ένα μόνιτορ ακριβείας και η επίδοση καταγράφεται και συγκρίνεται με όλα τα ΡΜ5 στον κόσμο. Για μεγάλους αγώνες με πολλά εργόμετρα το ΡΜ5 συνδέεται με άλλα ΡΜ5 με καλώδιο.\nΤο μόνιτορ ΡΜ5 διατίθεται σκέτο. Όταν πρόκειται να τοποθετηθεί στο μοντέλο C χρειάζεται το Device Holder Retrofit Kit.\nΚωδικός Προϊόντος: C1818\nΕτικέτες: concept2, monitor, pm5, ανταλλακτικά Ανταλλακτικά\nConcept2 LCD with case for the PM5\nΑνταλλακτικό LCD οθόνη για το μόνιτορ PM5. Σε περίπτωση που σπάσει ή πάθει ζημιά η οθόνη μπορείτε να..\nConcept2 Android Cable\nΤο καλώδιο Android χρησιμοποιείται για τη σύνδεση ενός PM3, PM4 ή PM5 σε μια συσκευή Android για τη ..\nΤο Device Holder Retrofit Kit περιλαμβάνει το βραχίονα οθόνης με ενσωματωμένη βάση στήριξης συσκευή..\nΓια να ξεχωρίζειςΈνα μπρελόκ SUP που θα έχετε πάντα μαζί σας. Είναι άκαμπτο αλλά είναι ταυτόχρονα κα..\nConcept2 Seat Roller Top for Rowers C/D/E/Dynamic\nΤο πάνω ρολεμάν του καθίσματος των κωπηλατικών. Χρειάζονται δύο σε κάθε κάθισμα.Δείτε πως αλλάζουμε ..\nConcept2 Power Generator Assembly\nΑισθητήρας αλλά και γενήτρια ρεύματος για τα κωπηλατικά μοντέλα D/EΔείτε πως αλλάζουμε τον αισθητήρα..


ΑΚΤΙΝΕΣ: Αγία Συγκλητική :Το πρότυπο της αρετής και της υπομονής\nΑγία Συγκλητική :Το πρότυπο της αρετής και της υπομονής\nΑΓΙΑ ΣΥΚΛΗΤΙΚΗ: ΤΟ ΠΡΟΤΥΠΟ ΤΗΣ ΑΡΕΤΗΣ ΚΑΙ ΤΗΣ ΥΠΟΜΟΝΗΣ\nΓεννήθηκε περί το 270 στη Μακεδονία από γονείς πλουσίους και ευγενείς και ταυτόχρονα πιστούς Χριστιανούς. Επειδή στην πατρίδα τους η χριστιανική τους πίστη τους δημιουργούσε μεγάλα προβλήματα εξαιτίας των διωγμών και των αφόρητων πιέσεων από τα ειδωλολατρικά ιερατεία, αποφάσισαν να μεταναστεύσουν στην Αλεξάνδρεια, όπου τα πράματα ήταν ελαφρώς καλλίτερα. Επί πλέον είχαν μάθει ότι στην δεύτερη μεγαλύτερη πόλη του Ρωμαϊκού Κράτους οι Χριστιανοί ήταν πολυπληθείς και αποζητούσαν να ενωθούν μαζί τους.\nΜετά την εγκατάστασή τους στην Αλεξάνδρεια, φρόντισαν να γνωριστούν με τους εξέχοντες Χριστιανούς της πόλεως, Φρόντισαν επίσης να βρουν Χριστιανούς δασκάλους για την κόρη τους, ώστε να μορφωθεί και κατά κόσμον, αλλά κυρίως κατά Θεόν. Και πράγματι η αρχοντοπούλα Συγκλητική απέκτησε μεγάλη μόρφωση και στολίστηκε με αρετές και σπάνια σωφροσύνη για την νεανική της ηλικία. Παράλληλα ήταν στολισμένη με σωματική ομορφιά και χάρη, ώστε είχε γίνει στόχος πολλών νέων, την οποία ζητούσαν σε γάμο από τους γονείς της. Εκείνοι την πίεζαν να παντρευτεί, αλλά εκείνη αρνιόταν πεισματικά, διότι είχε υποσχεθεί πίστη στον Νυμφίο Χριστό και παρθενία, η οποία θα τη βοηθούσε να δοθεί ολοκληρωτικά στο έργο της Εκκλησίας. Είχε ακούσει για τις άγιες γυναίκες της αρχαίας Εκκλησίας, οι οποίες προτίμησαν την παρθενία και αφιερώθηκαν στη διακονία της Εκκλησίας και των συνανθρώπων τους και θέλησε να τους μιμηθεί.\nΌταν κοιμήθηκαν οι γονείς της, μοίρασε τη μεγάλη περιουσία της στους φτωχούς και το αρφανά της Αλεξάνδρειας και αναχώρησε για την έρημο, όπου ίδρυσε μοναστήρι, εφαρμόζοντας ασκητικούς κανόνες, τους οποίους σύνταξε και όρισε η ίδια. Με προσευχή, νηστεία, αγρυπνία και μελέτη των Γραφών κατόρθωσε να φτάσει σε σημεία αγιότητας. Πολύ γρήγορα διαδόθηκε η φήμη της στην γύρω περιοχή. Πλήθος ανθρώπων έτρεχαν να ωφεληθούν από τις πνευματικές της νουθεσίες. Επίσης πολλές γυναίκες θέλησαν να μονάσουν μαζί της ως υποτακτικές της στο μοναστήρι της. Έτσι δημιουργήθηκε μια μεγάλη μοναστική αδελφότητα.\nΗ Συγκλητική κατέστη η πνευματική τους μητέρα και το λαμπρό παράδειγμα αρετής και αγιότητας. Φερόταν μαζί τους ως αδελφή και όχι ως ηγουμένη, φροντίζοντας και υπηρετώντας την καθεμιά. Φρόντιζε να μην διαφημίζονται οι αρετές της και να μη δείχνει την αγιότητά της. Είχε καταστεί το υπόδειγμα της ταπείνωσης στην αδελφότητα. Τους μιλούσε συνεχώς για την πίστη στο Θεό και τις νουθετούσε να τηρούν με ακρίβεια την χριστιανική ζωή, η οποία απορρέει από τις ευαγγελικές επιταγές.\nΌσο περνούσε ο καιρός τόσο πρόκοβε στην αρετή και την αγιότητα. Είχε αποκτήσει την ικανότητα να πολεμάει κατά μέτωπον το διάβολο και να του χαλά τα σχέδια, ώστε να μην μπορεί να την προσβάλει. Αλλά δίδασκε και στις μοναχές τους τρόπους πώς να αποφεύγουν τις μηχανορραφίες του «απ’ αρχής ανθρωποκτόνου» (Ιωάν.8,44). «Πρέπει να γνωρίζουμε, ότι όσο ανεβαίνουμε τα πνευματικά σκαλοπάτια, τόσο ο διάβολος προσπαθεί να μας πολεμήσει με τις παγίδες του. Γι’ αυτό πρέπει να είμαστε πάντοτε άγρυπνες στους λογισμούς, που συχνά μας πολεμούν. Ο εχθρός μας, προκειμένου να γκρεμίσει τον οίκο της ψυχής μας, ή από τα θεμέλια τον γκρεμίζει, ή από τη σκεπή» έλεγε. Επίσης τόνιζε πως «Ο εχθρός μας, αφού μεταχειριστεί όλα του τα όπλα, αφήνει τελευταίο την υπερηφάνεια. Είναι το μεγαλύτερο καταστρεπτικό δηλητήριο, με το οποίο, ποτίζει την ψυχή μας»!\nΓια την πολεμική της κατά του διαβόλου, ο μισόκαλος την φθόνησε και προσπάθησε να την καταστρέψει. Προσπαθούσε να βρει τρόπους για να τη βγάλει από τη μέση, διότι δεν μπορούσε να πειράξει τις μοναχές της Μονής. Την πρόσβαλε στο σώμα. Της έδωσε φοβερούς και αβάσταχτους πόνους στα εντόσθια. Κατόπιν της έβαλε επώδυνες πληγές στα πνευμόνια, να μη μπορεί να αναπνεύσει και να αιμορραγεί από το στόμα. Πίστευε ο πονηρός πως έτσι θα τη θανάτωνε σύντομα. Αλλά η οσία υπόμεινε με καρτερία τους πόνους και τους πυρετούς, που την έριχναν στο κρεβάτι για πολλές ημέρες. Αν και έλειωνε καθημερινά σαν κερί, δεν έβγαζε τον παραμικρό βογγητό από το στόμα της, αλλά συνεχώς δοξολογούσε το Θεό. Θεωρούσε τους σωματικούς της πόνους ως μέρος του αγώνα της για πνευματική τελείωση. Δίδασκε στις μοναχές, πως είναι προτιμότερο να υποφέρουν από σωματικούς πόνους, παρά να είναι αμέριμνες, διότι βρίσκει ο διάβολος την ευκαιρία να τις πειράξει. Ο πονεμένος άνθρωπος είναι απασχολημένος με το πρόβλημά του και δεν του μένει χρόνος για ανεμελιά, την οποία εκμεταλλεύεται ο πονηρός.\nΠαρ’ όλους στους πόνους της η Συγκλητική δίδασκε αδιάκοπα στις μοναχές πως να ξεπερνούν τις παγίδες του διαβόλου. Γι’ αυτό και εκείνος θέλησε να της κλείσει το στόμα, να μη μπορεί να μιλάει. Τη αφαίρεσε τη φωνή, προξενώντας βλάβες στις φωνητικές της χορδές. Αλλά εκείνη δεν πτοήθηκε από το νέο κτύπημα. Με νοήματα και το παράδειγμά της συνέχιζε να διδάσκει τις μοναχές. Αλλά ο διάβολος της καταφέρνει νέο πρόβλημα. Της δημιούργησε φοβερό απόστημα στο στόμα, ώστε ήταν αδύνατο να λάβει τροφή.\nΤρεις ολόκληρους μήνες κράτησε το μαρτύριό της. Εξουθενωμένη, κάλεσε τις μοναχές να τις δει για τελευταία φορά και να τις προειδοποιήσει ότι σε τρεις ημέρες θα έφευγε από κοντά τους. Και όντως την Τρίτη ημέρα παρέδωσε την αγία ψυχή της στο Χριστό, τον Οποίο τόσο αγάπησε και υπηρέτησε σε όλη τη ζωή της, σε ηλικία ογδόντα ετών. Η μνήμη της τιμάται στις 5 Ιανουαρίου.


Μέλι και κανέλα: Μια ισχυρή θεραπεία ή ένα ψέμα; - Lollita.gr\nBEAUTY & FASHION FOOD & DRINKS SLIDER\nΜέλι και κανέλα: Μια ισχυρή θεραπεία ή ένα ψέμα;\nΜάρτιος 8, 2017 Μάιος 1, 2017 Iris 0 Σχόλια Lollita.gr,θεραπεία,κανέλα,μέλι,υγεία\nΜέλι και κανέλα είναι δύο φυσικά συστατικά με πολλαπλά οφέλη για την υγεία.\nΟρισμένοι ισχυρίζονται ότι όταν αυτά τα δύο συστατικά σε συνδιασμό, μπορούν να θεραπεύσουν σχεδόν οποιαδήποτε ασθένεια.\nΕνώ υπάρχουν κάποια αποδεικτικά στοιχεία που επιβεβαιώνουν ότι το καθένα έχει κάποιες ιατρικές χρήσεις, ορισμένες θεωρίες για το μίγμα μελιού και κανέλας ακούγονται πολύ καλές για να είναι αληθινές.\nΑυτό το άρθρο εξετάζει τα οφέλη του μελιού και της κανέλας και διαχωρίζει το γεγονός από τον μύθο.\nΜέλι και κανέλα: φυσικά συστατικά για την καλύτερη υγεία\nΤο μέλι είναι ένα γλυκό υγρό που παράγεται από τις μέλισσες. Έχει χρησιμοποιηθεί για αιώνες τόσο ως τροφή όσο και ως φάρμακο.\nΣήμερα, χρησιμοποιείται πιο συχνά στο μαγείρεμα και το ψήσιμο ή ως γλυκαντική ουσία σε ποτά.\nΗ κανέλα είναι ένα μπαχαρικό που προέρχεται από το φλοιό του δέντρου Cinnamomum, γνωστό και ως Κασσιά.\nΟι άνθρωποι συλλέγουν και αποξηραίνουν το φλοιό του, το οποίο μαζεύει και παίρνει το γνωστό σχήμα της κανέλας. Μπορείτε να αγοράσετε την κανέλα σε κομμάτια, σε σκόνη ή ως εκχύλισμα.\nΤόσο το μέλι και κανέλα έχουν πολλαπλά οφέλη για την υγεία. Ωστόσο, μερικοί άνθρωποι υποθέτουν ότι ο συνδυάσμός των δύο τα κάνει ακόμα πιο ευεργετικά.\nΤο 1995, μια καναδική εφημερίδα δημοσίευσε ένα άρθρο που παρείχαν ένα μακρύ κατάλογο των παθήσεων που μπορεί να θεραπευτεί με ένα μείγμα από μέλι και κανέλα.\nΑπό τότε, οι τολμηρές δηλώσεις για το μέλι και κανέλα σε συνδιασμό, έχουν πολλαπλασιαστεί.\nΑυτά τα δύο συστατικά έχουν αφθονία οφελών για την υγεία, αλλά δεν είναι όλοι οι ισχυρισμοί βάσιμοι.\nΤι υποστηρίζει η επιστήμη για τα οφέλη της Κανέλας\nΗ κανέλα είναι ένα δημοφιλές μπαχαρικό στο μαγείρεμα και το ψήσιμο που μπορεί επίσης να λαμβάνεται ως συμπλήρωμα.\nCassia κανέλα: Αυτή η ποικιλία, επίσης γνωστό ως κινεζική κανέλα, είναι το πιο δημοφιλές είδος στα σούπερ μάρκετ. Είναι λιγότερο ακριβό, αλλά χαμηλότερης ποιότητας από την κανέλα Κεϋλάνης.\nκανέλα Κεϋλάνης: ” Κανέλα αλήθειας ” και έχει μια ελαφρώς γλυκιά γεύση.\nΤα οφέλη για την υγεία της Κανέλας που συνδέονται με τις δραστικές ενώσεις του αιθέριου έλαιου της.\nΕδώ είναι μερικά από τα πιο εντυπωσιακά οφέλη της κανέλας:\nΜπορεί να μειώσει μια φλεγμονή: Μια μακροχρόνια φλεγμονή αυξάνει τον κίνδυνο χρόνιων ασθενειών. Μελέτες δείχνουν ότι η κανέλα μπορεί να βοηθήσει στη μείωση μιας φλεγμονής.\nΜπορεί να βοηθήσει στην αντιμετώπιση των νευροεκφυλιστικών νόσων:\nΜελέτες σε δοκιμαστικό σωλήνα δείχνουν ότι η κανέλα μπορεί να βοηθήσει στην επιβραδύνση της εξέλιξης της νόσου του Πάρκινσον και του Αλτσχάιμερ. Τα αποτελέσματα αυτά δεν έχουν επιβεβαιωθεί σε ανθρώπινες μελέτες.\nΤο έλαιο κανέλας βοηθά στην προστασία κατά των βακτηρίων ανθεκτικών στα αντιβιοτικά.\nΜπορεί να βοηθήσει στην προστασία κατά του καρκίνου:\nΚάποιες μελέτες σε ζώα έδειξαν ότι η κανέλα βοηθά στην πρόληψη της ανάπτυξης και της αναπαραγωγής των καρκινικών κυττάρων. Ωστόσο, αυτά τα αποτελέσματα πρέπει να επιβεβαιωθούν με ανθρώπινες μελέτες .\nΜερικοί έχουν επίσης προτείνει ότι η κανέλα μπορεί να είναι μια φυσική θεραπεία για τη διαταραχή ελλείμματος προσοχής-υπερκινητικότητας (ADHD), του συνδρόμου ευερέθιστου εντέρου (IBS), προεμμηνορροϊκό σύνδρομο (PMS), το σύνδρομο πολυκυστικών ωοθηκών (PCOS) και τροφική δηλητηρίαση.\nΩστόσο, δεν υπάρχουν επαρκή στοιχεία που να στηρίζουν αυτούς τους ισχυρισμούς.\nΤι υποστηρίζει η επιστήμη για τα οφέλη που έχει το Μέλι.\nΕκτός του ότι είναι μια πιο υγιεινή εναλλακτική λύση για την ζάχαρη, το μέλι έχει πολλές φαρμακευτικές χρήσεις.\nΩστόσο, είναι σημαντικό να σημειωθεί ότι εξαρτάται πάντα από την ποιότητα που έχει το μέλι.\nΤα περισσότερα από τα οφέλη του μελιού συνδέονται με υψηλής ποιότητας, αφιλτράριστο μέλι.\nΕδώ είναι μερικά από τα οφέλη για την υγεία του μελιού που έχουν υποστηριχθεί από την επιστήμη:\nΜπορεί να είναι ένα αποτελεσματικό αντιβηχικό:\nΜια μελέτη διαπίστωσε ότι το μέλι ήταν πιο αποτελεσματικό στην καταστολή του βήχα κατά τη διάρκεια της νύχτας από τη δεξτρομεθορφάνη, το ενεργό συστατικό στα περισσότερα σιρόπια του βήχα. Ωστόσο, απαιτείται περισσότερη έρευνα.\nΜια ισχυρή θεραπεία για πληγές και εγκαύματα:\nΣε μια ανασκόπηση έξι μελετών διαπιστώθηκε ότι η εφαρμογή του μελιού στο δέρμα είναι μια ισχυρή θεραπεία για πληγές . Έχει χρησιμοποιηθεί επιτυχώς για τη θεραπεία εγκαυμάτων. Μπορεί επίσης να αντιμετωπίσει διαβητικά έλκη ποδιού, μια πολύ σοβαρή επιπλοκή του διαβήτη.\nΤο μέλι είναι επίσης πιστεύεται ότι είναι μια φυσική ενίσχυση του ύπνου, βοηθάει τη μνήμη, είναι ένα φυσικό αφροδισιακό, μια θεραπεία για τις μολύνσεις εντέρου και ένας φυσικός τρόπος για να μειώσετε την πλάκα στα δόντια σας, αλλά αυτοί οι ισχυρισμοί δεν έχουν επιβεβαιωθεί από την επιστήμη.\nΤο μέλι και η κανέλα μπορούν να μειώσουν τον κίνδυνο καρδιακών παθήσεων.\nΑυτό συμβαίνει γιατί μπορούν να συμβάλουν στην αναστροφή αρκετών ενδείξεων που αυξάνουν σημαντικά τον κίνδυνο αυτό.\nΕίναι ενδιαφέρον ότι, το μέλι και κανέλλα μπορούν να επηρεάσουν θετικά σε τόσους τομείς.\nΜελέτες έχουν δείξει ότι η κατανάλωση μελιού μειώνει την «κακή» LDL χοληστερόλης κατά 6-11% και μειώνει τα επίπεδα των τριγλυκεριδίων, με όσο το 11%. Το μέλι μπορεί επίσης να αυξήσει “καλή” χοληστερόλη HDL κατά περίπου 2% .\nΜια μετα-ανάλυση διαπιστώθηκε ότι μια ημερήσια δόση της κανέλας μείωσε την ολική χοληστερόλη κατά μέσο όρο 16 mg, LDL «κακή» χοληστερόλη κατά 9 mg / dl και τα τριγλυκερίδια κατά 30 mg . Υπήρχε επίσης μια ελαφρά αύξηση σε “καλή” χοληστερόλης HDL .\nΕπιπλέον, και οι δύο τροφές είναι πλούσιες σε αντιοξειδωτικά, τα οποία έχουν πολλαπλά οφέλη για την καρδιά. Αντιοξειδωτικά βελτιώνουν τη ροή του αίματος προς την καρδιά και βοηθούν στην πρόληψη σχηματισμού θρόμβων στο αίμα, μειώνοντας τον κίνδυνο καρδιακής προσβολής και εγκεφαλικού επεισοδίου.\nΤο μέλι και κανέλλα μπορουν επίσης να βοηθήσουν στην πρόληψη των καρδιακών παθήσεων επειδή και τα δύο συμβάλλουν στη μείωση των φλεγμονών. Η χρόνια φλεγμονή είναι ένας σημαντικός παράγοντας στην ανάπτυξη καρδιακής νόσου.\nΤο μέλι και η κανέλα είναι χρήσιμα για την επούλωση τραυμάτων.\nΤόσο μέλι και κανέλα έχουν καλά τεκμηριωμένες θεραπευτικές ιδιότητες που θα μπορούσαν να είναι χρήσιμες για τη θεραπεία λοιμώξεων του δέρματος, όταν το μείγμα εφαρμόζεται στο δέρμα.\nΚαι τα δύο, έχουν την ικανότητα να καταπολεμούν τα βακτήρια και να μειώνουν φλεγμονές.\nΜη αποδεδειγμένοι ισχυρισμοί σχετικά με το μέλι και την κανέλα:\nΜπορούν να καταπολεμήσουν τα συμπτώματα αλλεργίας:\nΈχουν γίνει ορισμένες μελέτες σχετικά με την ικανότητα του μελιού να μειώσει τα συμπτώματα αλλεργίας, αλλά τα στοιχεία είναι λίγα.\nΜπορούν να θεραπεύσουν το κοινό κρυολόγημα:\nΤο μέλι και η κανέλα έχουν ισχυρές αντιβακτηριακές ιδιότητες, αλλά τα περισσότερα κρυολογήματα προκαλούνται από ιούς.\nΜπορούν να θεραπεύσουν την ακμή:\nΟι μελέτες δεν έχουν διερευνηθεί η αποτελεσματικότητα του μίγματος για τη θεραπεία της ακμής.\nΠρόκειται για ένα φυσικό εργαλείο απώλειας βάρους:\nΜερικές μελέτες δείχνουν ότι η αντικατάσταση της ζάχαρης με μέλι συμβάλλει στη μικρότερη αύξηση βάρους, αλλά δεν υπάρχει καμία απόδειξη ότι το μέλι και η κανέλα θα σας βοηθήσουν να χάσετε βάρος.\nΤρίβοντας το μείγμα στις αρθρώσεις σας μπορεί να ανακουφίσει τον πόνο της αρθρίτιδας:\nΔεν υπάρχει καμία απόδειξη ότι η εφαρμογή αυτών των τροφίμων στο δέρμα σας μπορεί να μειώσει τη φλεγμονή στις αρθρώσεις.\nΜπορούν να ηρεμήσουν το πεπτικό σας σύστημα:\nΔεν υποστηρίζεται από κάποια έρευνα.\nΠώς να χρησιμοποιήσετε το μέλι και την κανέλα για να βελτιώσετε την υγεία σας\nΟ καλύτερος τρόπος για να χρησιμοποιήσετε το μέλι στη διατροφή σας είναι ως υποκατάστατο ζάχαρης.\nΒεβαιωθείτε ότι έχετε αγοράσει αφιλτράριστο μέλι, δεδομένου ότι τα περισσότερα είναι επεξεργασμένα στα ράφια των σούπερ μάρκετ και δεν έχουν οφέλη για την υγεία.\nΧρησιμοποιήστε το μέλι με προσοχή όμως, δεδομένου ότι εξακολουθεί να έχει υψηλή περιεκτικότητα σε ζάχαρη, απλώς λιγότερη από την κανονική ζάχαρη.\nΘα πρέπει επίσης να γνωρίζετε ότι η κανέλα περιέχει μια ουσία που ονομάζεται κουμαρίνη, η οποία μπορεί να είναι τοξική σε μεγάλες δόσεις.\nΕίναι καλύτερα να αγοράσετε Κεϋλάνης κανέλα, αλλά αν πρόκειται να καταναλώσετε την ποικιλία Cassia, να περιορίσετε την ημερήσια κατανάλωση έως 1/2 κουταλάκι του γλυκού (0,5-2 γραμμάρια).\nΜπορείτε με ασφάλεια να καταναλώνετε έως και 1 κουταλάκι του γλυκού (περίπου 5 γραμμάρια) κανέλα Κεϋλάνης την ημέρα.\nΓια να χρησιμοποιήσετε το μέλι και κανέλα για τη θεραπεία μιας λοίμωξης του δέρματος, ανακατέψτε το μέλι με μια μικρή ποσότητα έλαιο κανέλας και εφαρμόστε άμεσα στο μολυσμένο δέρμα.\nΤο μέλι και η κανέλα έχουν τόσο πολλαπλά οφέλη για τον άνθρωπο, είναι ιδιαίτερα χρήσιμα για τη βελτίωση της υγείας της καρδιάς σας και τις λοιμώξεις. Ωστόσο, δεν υπάρχουν επιστημονικά στοιχεία που να αποδεικνύουν ότι ο συνδυασμός μέλιου και κανέλας δημιουργεί μια θαυματουργή θεραπεία.\nΓάτες που δεν καταλαβαίνουν την έννοια προσωπικός χώρος →


«The Lake» : Ευαισθητοποίηση των εφήβων σχετικά με τη σεξουαλική βία » Δημήτριος Ταμπούρης (dtampouris)\n« Καταπολεμούμε το Cyberbullying!\nΕΠΑΛ Σιδηροκάστρου: Φωτογραφικό υλικό από την Εθελοντική Αιμοδοσία στις 21 Απριλίου 2015 »\nΤο βίντεο για την ευαισθητοποίηση των εφήβων με τίτλο «The Lake» σχετικά με τη σεξουαλική βία κατά των παιδιών από το σκηνοθέτη Roland Edzard δημιουργήθηκε στο πλαίσιο της Εκστρατείας ΕΝΑ στα ΠΕΝΤΕ του Συμβουλίου της Ευρώπης ενάντια στη σεξουαλική βία κατά των παιδιών. www.assembly.coe.int/oneinfive/video\nΙδέα: Η Εύα έχει μόλις κακοποιηθεί σεξουαλικά από τον πατριό της. Κατά τη διάρκεια του πικνίκ αποπειράται να αυτοκτονήσει. Γίνεται πρόταση να σπάσει τη σιωπή της και να μιλήσει για την κακοποίηση.\nΠροσέγγιση: Στο δάσος, η Εύα, 13 χρόνων, κλαίει. Ένα αντρικό χέρι αγγίζει το μάγουλό της. Η Εύα κρύβει το πρόσωπό της. Ο άντρας την αγκαλιάζει, την παρηγορεί. Η Εύα σφίγγει τα δόντια της. Άντρας: «Μην το πεις στη μαμά σου… τσιμουδιά…».\nΠληροφορίες: 1 στα 5 παιδιά στην Ευρώπη είναι θύμα κάποιας μορφής σεξουαλικής βίας. Υπολογίζεται ότι στο 70% με 85% των περιπτώσεων, ο δράστης είναι κάποιος που το παιδί γνωρίζει και εμπιστεύεται. Η σεξουαλική βία κατά των παιδιών μπορεί να πάρει πολλές μορφές: σεξουαλική κακοποίηση εντός του οικογενειακού κύκλου, παιδική πορνογραφία και πορνεία, σωματεμπορία, διαφθορά, άγρα μέσω διαδικτύου και σεξουαλική επίθεση από συνομηλίκους.


Κερκυραϊκή Xώρα: Οι Διορισμοί παρωδΙα και η «αποκαλυπτική δημοσιογραφία» - Διαβάστε το παρακάτω κείμενο για να καταλάβετε πώς ξεφτελίζουν καθημερινά την εκπαίδευση και τον έλληνα εκπαιδευτικό διαλύοντας τα πάντα\nΟι Διορισμοί παρωδΙα και η «αποκαλυπτική δημοσιογραφία» - Διαβάστε το παρακάτω κείμενο για να καταλάβετε πώς ξεφτελίζουν καθημερινά την εκπαίδευση και τον έλληνα εκπαιδευτικό διαλύοντας τα πάντα\nΔήλωση των εκπροσώπων των Παρεμβάσεων – Κινήσεων - Συσπειρώσεων στο Δ.Σ της ΔΟΕ\nΤων Αιρετών του ΚΥΣΠΕ...\n"με τους καινούριους ροδαμούς\nαγγόνια και δισέγγονακαι τα χωράφια τα βαθιά\n(...) και ποταμούς και θάλασσα..."\nΛειτουργώντας ως αγγελιοφόροι της κυβέρνησης οι αιρετοί του ΚΥΣΠΕ ανακοίνωσαν τον αριθμό των διορισμών πριν από το Υπουργείο:\n«Διορισμοί σοκ! 40 διορισμοί στην πρωτοβάθμια», διαλαλεί ο ένας. «1 προς 42 η αναλογία προσλήψεων – αποχωρήσεων. Χάθηκαν 3.414 οργανικές», αναγγέλλει ο άλλος.\nΚι ύστερα πίνακες επί πινάκων με στατιστικά στοιχεία προς επίρρωσιν των όσων γράφουν. Δεν έχουμε καμιά αμφιβολία για την εγκυρότητα των πηγών και των αποκαλύψεών τους. Δύο χρόνια τώρα είμαστε μάρτυρες των διαγκωνισμών τους για την πρωτιά στην ενημέρωση του κλάδου.\nΗ ενημέρωση των συναδέλφων είναι απαραίτητη και μέσα στο ρόλο των αιρετών του Κ.Υ.Σ.Π.Ε., δεν μπορεί όμως να γίνεται με όρους «αποκαλυπτικού ρεπορτάζ». Η θέση των αιρετών είναι πολιτική θέση, έχουν εκλεγεί για να υπερασπίζονται το συλλογικό συμφέρον της εκπαίδευσης και των εκπαιδευτικών. Αντί να δείχνει ο ένας την πρώην (Διαμαντοπούλου) και ο άλλος τον νυν Υπουργό (Αρβανιτόπουλο) με μόνη έγνοια την υπεράσπιση του στενού κομματικού - παραταξιακού τους συμφέροντος, ας κάνουν πράξη τις γνωστές κορώνες τους περί ανεξάρτητων συνδικαλιστικών παρατάξεων (Π.Α.Σ.Κ.- Δ.Α.Κ.Ε.) από τις οποίες προέρχονται. Ας δείξουν τους πραγματικούς υπεύθυνους για την κατάσταση που βιώνουν η εκπαίδευση και οι εκπαιδευτικοί. Την τρικομματική κυβέρνηση (Ν.Δ., Π.Α.Σ.Ο.Κ., ΔΗΜ.ΑΡ.) των συνεταίρων της Τρόικας, του Δ.Ν.Τ. και της Ε.Ε.\n(...) και φύγαν σαν αγάλματα\n(...) κι ήρθε η μεγάλη μοναξιά\nΈξω στην πραγματική ζωή… τα «αποκαλυπτικά ρεπορτάζ» των δυο αιρετών δεν προκαλούν σοκ. Η κοινωνία και πολύ περισσότερο τα νέα παιδιά και οι οικογένειες τους, που επέλεξαν την εκπαίδευση για μια θέση στον ήλιο της αγοράς εργασίας, έχουν από καιρό καταλάβει πως οι ζωές τους έχουν παραδοθεί τροφή στις μυλόπετρες της αγοράς χρήματος. Καταλαβαίνουν, ότι οι 40 διορισμοί στην πρωτοβάθμια σήμερα δείχνουν το αυριανό εργασιακό τους μέλλον. Προαναγγέλλουν τη γενίκευση των συμβάσεων Ε.Σ.Π.Α, των αναπληρωτών μειωμένου ωραρίου, τη γενίκευση της ανασφαλούς, ελαστικής και κακοπληρωμένης εργασίας.\nΤο σύνολο του κλάδου αντιλαμβάνεται ότι οι 40 διορισμοί είναι τροχιοδεικτική βολή, που σημαδεύει το ωράριο των εκπαιδευτικών. Μια δεύτερη ανατροπή των όρων εργασίας μας μετά την περικοπή των μισθών μας. Ανατροπή που, αν επιτρέψουμε να περάσει, θα σημάνει ταυτόχρονα χιλιάδες απολύσεις σε όλη την εκπαίδευση με εργαλείο την αξιολόγηση. Άλλωστε η εφεδρεία προβάλλει και πάλι απειλητική πάνω από τα κεφάλια και των εκπαιδευτικών.\nΤην ίδια ώρα που τα σχολεία αδειάζουν από εκπαιδευτικούς και η χρηματοδότηση των λειτουργικών αναγκών τους φορτώνεται στις πλάτες των γονιών. Την ίδια ώρα που ο υποσιτισμός και η ανέχεια κατακλύζουν τις σχολικές αίθουσες, το δημοσιογραφικό γαϊτανάκι των δυο αιρετών φαντάζει και θλιβερό και άκαιρο.\nΚαιρός να τελειώνουμε μαζί τους.\nΟι ζωντανές δυνάμεις του κλάδου οφείλουμε να διεκδικήσουμε και να αλλάζουμε το Συνδικάτο σε κάθε του έκφανση. Οφείλουμε να απαλλάξουμε το Συνδικάτο από τη γραφειοκρατία. Να διαμορφώσουμε με όρους βάσης και άμεσης δημοκρατίας μια ομοσπονδία και ένα κίνημα που θα υπερασπισθεί το δημόσιο σχολείο, θα αντιταχθεί στην κοινωνική βαρβαρότητα και θα ανατρέψει τις πολιτικές των μνημονίων γκρεμίζοντας και τη νέα τρικομματική κυβέρνηση των ανδρείκελων της Τρόικας.


Η Αθήνα γιορτάζει την Κινέζικη Πρωτοχρονιά | Cat Is Art\nΗ Αθήνα γιορτάζει τ ...\nΗ Αθήνα γιορτάζει την Κινέζικη Πρωτοχρονιά\n16 Ιανουαρίου 2020 Χειρόγραφα Αποστολή σε φίλο Εκτύπωση\nΗ μεγαλύτερη γιορτή στην Κίνα και την κινέζικη διασπορά είναι η Κινέζικη Πρωτοχρονιά. Δεν έχει σταθερή ημερομηνία, επειδή το κινεζικό ημερολόγιο είναι σεληνιακό. Η Κινέζικη Πρωτοχρονιά ξεκινά την ημέρα της δεύτερης νέας σελήνης μετά το χειμερινό ηλιοστάσιο. Το 2020 γιορτάζεται στις 25 Ιανουαρίου και οι απανταχού Κινέζοι εισέρχονται στο Έτος του Αρουραίου ή το έτος 4712 ή 4713 από τη βασιλεία του Κίτρινου Αυτοκράτορα (3η χιλιετία π.Χ.).\nΓια παράδειγμα, όσοι γεννηθούν στο Έτος του Αρουραίου, που είναι το σύμβολο της σοφίας στην κινέζικη κουλτούρα, θα είναι στη ζωή τους έξυπνοι, γοητευτικοί, γρήγοροι στις αποφάσεις, πρακτικοί, φιλόδοξοι, οικονόμοι και με έντονη κοινωνική δραστηριότητα. Αντίθετα όσοι γεννηθούν τον ίδιο χρόνο, ενδέχεται να είναι δειλοί, πεισματάρηδες, ύπουλοι, άπληστοι, διψασμένοι για εξουσία, φλύαροι και κουτσομπόληδες.\nΟικογενειακή γιορτή. Αναμένονται πάνω από 1 δισεκατομμύριο μετακινήσεις, προκειμένου οι Κινέζοι να βρεθούν κοντά στα αγαπημένα τους πρόσωπα. Θυμίζει κάτι από την αμερικανική εορτή των Ευχαριστιών (Thanks giving Day).\nΔιαρκεί 15 ημέρες και λήγει με τη Γιορτή των Φαναριών (8 Φεβρουαρίου το 2020). Μόνο οι τρεις πρώτες ημέρες είναι αργία για τους Κινέζους.\n«Happy Chinese New Year»\n«Happy Chinese New Year» στην Αθήνα – «Πολυεθνική εκδήλωση του Φεστιβάλ της Άνοιξης»: 8 και 9 Ιανουαρίου 2020, ώρα: 19:30, Τεχνόπολις, Γκάζι.\n«Happy Chinese New Year Τemple Fair» στην Αθήνα: 8 και 9 Ιανουαρίου 2020, ώρα: 14:30, Tεχνόπολις, Γκάζι.\n«Happy Chinese New Year, Εντύπωση της Κίνας» στην Αθήνα: 14 Ιανουαρίου 2020, ώρα: 15:00, Φιλοσοφική Σχολή, Πανεπιστήμιο Αθηνών.\n«Happy Chinese New Year» στη Θεσσαλονίκη – «Πολυεθνική εκδήλωση του Φεστιβάλ της Άνοιξης»: Βασιλικό Θέατρο, 6 Ιανουαρίου 2020, ώρα: 20:00.\nΤο «Happy Chinese New Year» πραγματοποιείται στην Ελλάδα για τέσσερα συνεχόμενα χρόνια και αποτελεί ένα χαρακτηριστικό παράδειγμα της πολιτιστικής αλληλεπίδρασης ανάμεσα στις δύο χώρες.\nΜέσα από τον εορτασμό του Κινεζικού Φεστιβάλ της Άνοιξης στην Ελλάδα, οι λαοί των δύο χωρών κατανοούν τον τρόπο ζωής και τον πολιτισμό ο ένας του άλλου και παρακολουθούν την ενίσχυση της φιλίας μεταξύ των δύο λαών.\nΤο «Happy Chinese New Year Τemple Fair» θα παρουσιάσει παραδοσιακά κινέζικα έργα καλλιγραφίας και λαϊκής τέχνης, γεύσεις από την κινέζικη κουζίνα και πολλά ακόμη στοιχεία του κινεζικού πολιτισμού.\nΠάρτι για την Κινέζικη Πρωτοχρονιά στην καρδιά της Αθήνας\nΗ λάμψη και η αισιοδοξία των γιορτών παρατείνονται μέχρι τις 25 Ιανουαρίου 2020, όταν το Juju Bar Restaurant φέρνει την Κινέζικη Πρωτοχρονιά στην καρδιά της Αθήνας με ένα ιδιαίτερο και πρωτότυπο Happy Chinese New Year party.\n– Dumplings γαρίδας με λαχανικά και σάλτσα σόγιας\n– Μοσχαράκι stirfried με φύλλα αρακά, σάλτσα Πεκίνου και ρύζι ατμού\n– Μους σοκολάτας Illanka με άρωμα φρούτων του δάσους, μάνγκο και καρύδα\nΓια περισσότερες πληροφορίες επικοινωνήστε με το τμήμα Marketing του Ομίλου Ξενοδοχείων Διβάνη και τον κ. Άκη Κορωνάκη (koronakis@divanis.com – 210-7207000).\n• Juju Bar & Restaurant: Divani Caravel, Λ. Βασιλέως Αλεξάνδρου 2, Αθήνα\nΕιρήνη ΑϊβαλιώτουΗ Αθήνα γιορτάζει την Κινέζικη Πρωτοχρονιά 01.16.2020


Θετικός στον κορωνοϊό και ο Δουβαλίδης | athlitiko\nΣτίβος | 26 Νοεμβρίου 2020, 18:12\nΟ Κώστας Δουβαλίδης έκανε τον προβλεπόμενο έλεγχο με αφορμή την αναχώρησή του για το Πότσεφστρουμ. Το τεστ βγήκε θετικό στον κορωνοϊό και ο Έλληνας πρωταθλητής αναγκάστηκε να ακυρώσει την προετοιμασία του στη Νότιο Αφρική.\nΟ αθλητής του ΓΣ “Ελευθέριος Βενιζέλος” γνωστοποίησε μέσω της Facebook σελίδας του πως μετά τον σχετικό έλεγχο βρέθηκε θετικός και ότι αναπροσαρμόζει τα σχέδια του για το μέλλον:\n«Όταν κάνεις σχέδια στις μέρες μας δυστυχώς δεν ξέρεις αν υλοποιηθούν. Αυτό συνέβη και σε εμένα. Ενώ είχα κλείσει εισιτήρια για την προετοιμασία στη Ν. Αφρική με αναχώρηση το Σάββατο 28 του μήνα και μετά από μοριακό τεστ COVID 19 διαγνωστικά θετικός και δυστυχώς θα αναβληθεί η προετοιμασία μου. Όλο αυτό το διάστημα παρόλο που ήμουν προσεκτικός και τηρούσα όλα τα απαραίτητα μέτρα τελικά δεν μπόρεσα να το αποφύγω. Πολύ προσοχή σε όλους, υγεία και υπομονή για να βγούμε δυνατοί και να συνεχίσουμε τις ζωές μας όπως πριν.»\nΟ κάτοχος του πανελληνίου ρεκόρ στα 110 μέτρα με εμπόδια είναι καλά στην υγεία του, ωστόσο θα χρειαστεί να παραμείνει σε καραντίνα για να αναρρώσει πλήρως προτού επιστρέψει και πάλι στις προπονήσεις. Ο αθλητής του Μπάμπη Σδρόλα έχει ως στόχο της χρονιάς τη συμμετοχή και διάκριση στους αγώνες του χειμώνα.\nΣε δήλωσή του στη διαδικτυακή έκδοση της “Καθημερινής” (kathimerini.gr) αφηγείται την εμπειρία του και προτρέπει τους ανθρώπους να προσέχουν γιατί: «κανένας δεν είναι άτρωτος απέναντι στην πανδημία»…\n«Τώρα είμαι λίγο καλύτερα. Οι πρώτες ημέρες ήταν δύσκολες. Είχα πυρετό, ρίγος, πόνο στο στήθος και βήχα. Ειδικά το ρίγος ήταν πολύ έντονο. Όλοι είμαστε ευάλωτοι απέναντι στον ιό. Πρέπει να προσέχουμε γιατί, τελικά, είναι πιο εύκολο από ότι νομίζουμε να κολλήσουμε. Ακόμα σε ένα προπονημένο ανοσοποιητικό, όπως είναι το δικό μου, δημιούργησε προβλήματα. Δεν κάνει καμία διάκριση αυτή η ασθένεια. Έπαιρνα όλες τις προφυλάξεις. Είμαι πολύ προσεχτικός. Μόνος μου έκανα προπόνηση και δεν είχα άλλες επαφές. Σκέπτομαι και το μόνο που μπορεί να μου έρθει στο μυαλό είναι το σούπερ μάρκετ.»\nΓΣ ΕΛΕΥΘΕΡΙΟΣ ΒΕΝΙΖΕΛΟΣΚΟΡΩΝΟΪΟΣΚΩΣΤΑΣ ΔΟΥΒΑΛΙΔΗΣ


Χωρίς Ευρωλίγκα δεν «μεγαλώνουν» ΑΕΚ, Άρης και ΠΑΟΚ | QUEEN68.gr - Η Βασίλισσα παίζει εδώ /* Custom Cookies Notification Dark */\nΧωρίς Ευρωλίγκα δεν «μεγαλώνουν» ΑΕΚ, Άρης και ΠΑΟΚ\nΝο1 εταιρεία οπαδικού ρουχισμού στην Ελλαδα Original ultras clothes...ΚΛΙΚ εδώ για να την επισκεφθείτε ! Άρθρο του Μιχάλη Λεάνη για το...\nΆρθρο του Μιχάλη Λεάνη για το gazzetta.gr\nΑν δηλαδή το απόγευμα της Δευτέρας η ΑΕΚ κέρδιζε τον Ολυμπιακό θα άλλαζε κάτι; Θα έσπαγε η μονοτονία, θα υποστήριζε κάποιος. Θα συμφωνήσω! Εγώ και αν έχω βαρεθεί αυτό το μονότονο Ολυμπιακός-Παναθηναϊκός!\nΑν ήταν απλά για την χαρά της νίκη τότε μέσα, αλλά για την ουσία μιλάμε. Θα έκανε το πρωτάθλημα πιο συναρπαστικό, ίσως να προσέθετε κάποιος άλλος με νόημα!\nΝαι γιατί οι ερυθρόλευκοι θα έχαναν το πλεονέκτημα έδρας. Αλλά αυτό δεν θα βοηθούσε στην παρούσα φάση την Ένωση να διεκδικήσει κάτι περισσότερο! Το ποιος θα κατακτήσει την πρώτη θέση παραμένει αποκλειστική υπόθεση των δυο μεγάλων!\nΜιλάμε για μονοπώλιο ετών! Όπως ήταν κάποτε η παραγωγή μπύρας.. Αρα μηδέν εις το πηλίκον!\nΓια κάποιον που αγαπά το άθλημα μακριά από οπαδικές τυφλώσεις, δεν υπάρχει το ευτυχώς ή δυστυχώς ! Δυστυχώς το ελληνικό πρωτάθλημα έχει γίνει παράσταση για δυο ρόλους. Προσωπικά το έχω βαρεθεί! Το θέμα λοιπόν είναι να κερδίσει η ΑΕΚ τον Ολυμπιακό ή τον Παναθηναϊκό σε ένα παιχνίδι ή να μικρύνει η ψαλίδα; Και να κέρδιζε η Ένωση και με διαφορά τους ερυθρόλευκους η ψαλίδα δεν θα μίκρυνε ούτε χιλιοστό!\nΚι γι’ αυτό δεν φταίει μόνο ή αποκλειστικά η ΑΕΚ , ούτε ο ΑΡΗΣ , ούτε ο ΠΑΟΚ.\nΜε βάση τα δεδομένα ότι μπορούν κάνουν! Περισσότερα θα έλεγα απ’ όσα μπορούν!\nΟλυμπιακός και Παναθηναϊκός απέχουν πλέον έτη φωτός από τους τρεις πάλαι ποτέ συμπρωταγωνιστές του αθλήματος! Και σε… συνένωση να προχωρήσουν, να αποφασίζουν δηλαδή και οι τρείς να φτιάξουν μια ομάδα, ούτε πάλι θα μπορέσουν να κοντράρουν τους πράσινους και κόκκινους εξωγήινους.Γιατί οι «εξωγήινοι» εδώ και πολλά χρόνια φτιάχνουν ρόστερ όχι για να αναμετρηθούν με τους τρεις που ακολουθούν, αλλά για να αντιμετωπίσουν στα ίσια ομάδες μεγαθήρια όπως η Ρεάλ η ΤΣΚΑ, η Φενέρ, η Μπαρτσελόνα και όποια άλλη προκύψει.\nΜε τι παραστάσεις παρακαλώ να αντιμετωπίσουν οι παίκτες της ΑΕΚ σε μια κρίσιμη καμπή του παιχνιδιού , αυτούς του Ολυμπιακού;\nΟι αντίπαλοι τους έχουν βρεθεί σε ανάλογες καταστάσεις πάμπολες φορές με αντιπάλους υψηλότερου μπασκετικού επιπέδου, δέκα φορές πιο ανταγωνιστικούς απ’ την ΑΕΚ και τα έχουν καταφέρει περίφημα. Ξεχνάτε ότι έχουν παίξει τελικούς Γιουρολίγκας; Από ένστικτο και μόνο είναι ικανοί να λειτουργήσουν! Η ΑΕΚ αντίστοιχα έχει διαχειριστεί πολλές φορές ανάλογες περιπτώσεις υψηλού κινδύνου με αντιπάλους όπως ο ΑΡΗΣ , ο ΠΑΟΚ , ο Κόροιβος , ο Κολοσσός και το Ρέθυμνο!\nΓίνεται λοιπόν καμία σύγκριση;\nΔιάβαζα σχόλια που συνόδευαν το εύστοχο άρθρο του Γιάννη Ντεντόπουλου. Του χρόνου η ΑΕΚ να πάρει εκείνον , τον άλλο, τον τάδε, τον δείνα! Καθίστε ρε παιδιά να κρατήσει αυτούς που κάνουν την διαφορά!\nΚαι μετά αυτοί οι…άλλοι που θέλετε να έρθουν , γιατί να έρθουν στην ΑΕΚ; Ακόμα και αν ο Αγγελόπουλος ρίξει εκατομμύρια ο Λάσκαρης τρελαθεί κα σπρώξει πακτωλούς χρημάτων και ο ΠΑΟΚ βρει τον Σείχη Αμπντούλ Ελ Χουβαρδά, γιατί να έρθουν να παίξουν γι’ αυτούς και όχι για μια ομάδα με κλειστό συμβόλαιο στην Γιουρολίγκα;\nΑν δεν αλλάξουν λοιπόν τα δεδομένα στην Γιουρολίγκα οι τρεις μεγάλοι σύλλογοι , με ευρωπαϊκά τρόπαια θα παραμείνουν οι «φουκαράδες» του ελληνικού μπάσκετ και οι ονειροπόλοι της Γιουρολίγκας! Ακόμα και αν φτιάξουν ελληνικό κορμό, αγοράσουν όλες τις υποδομές της επικράτειας και τις εντάξουν στο δυναμικό τους , με τα δεδομένα να παραμένουν ως έχουν , πάλι για τους δυο μεγάλους θα δουλέψουν! Αυτοί θα καρπωθούν την υπεραξία!\nΤο έκανε ο ΑΡΗΣ στο κοντινό παρελθόν. Δεν του έμεινε ούτε μισό από εκείνα τα παιδιά! Τι να κάτσουν να κάνουν;\nΑν αρχίσει ο Λαρεντζάκης να βγάζει μάτια γιατί να μείνει στην ΑΕΚ;\nΓια να πάρει το πρωτάθλημα!!! Αντε και το πήρε! Με τα κλειστά συμβόλαια του Μπερτομέου πάλι εκτός Γιουρολίγκας θα μείνει. Και μόλις πάρει ο Λαρεντζάκης το πρωτάθλημα θα έρθουν οι πράσινοι και οι κόκκινοι –αν δεν προλάβουν Τούρκοι και Ισπανοί- να του κουνήσουν τα ευρωμαρουλόφυλλα – και μετά άντε πάλι από την αρχή. Φτιάχνετε εσείς Λαρεντζάκηδες και μη σας νοιάζει! Εμείς θα τους αγοράζουμε.\nΚαι μη μου πείτε ότι με τα λεφτά αυτά η Ένωση ή η κάθε Ένωση θα αγοράσει τον πρώτο που κόπηκε από τα ντραφτ γιατί η κωμωδία απέχει από το δράμα , ένα τσιγάρο δρόμο.\nΔεν φταίει λοιπόν η ΑΕΚ , ούτε ο ΑΡΗΣ , ούτε ο ΠΑΟΚ. Όχι ότι δεν έχουν κάνει λάθη! Έχουν κάνει και μάλιστα πολλά. Αλλά σκεφτείτε πόσα λάθη έχει κάνει ο Ολυμπιακός πριν χρόνια. Αλλά δεν τα πλήρωσε τόσα ακριβά γιατί είχε την πλάτη του συμβολαίου.\nΈκανε δεν έκανε λάθη, στην Γιουρολίγκα θα έπαιζε.\nΤο ίδιο ισχύει και για τον Παναθηναϊκό ιδιαίτερα τα τελευταία χρόνια. Λάθη , ξελάθη χωρίς ακριβό αντίτιμο , αφού η Γιουρολίγκα…περιμένει!!!\nΑν δεν αλλάξει λοιπόν αυτό το καθεστώς που δημιούργησε ο Μπερτομέου, η μοίρα αυτών των ομάδων και πολλών άλλων ιστορικών με τρόπαια και διακρίσεις στην υπόλοιπη Ευρώπη, δεν πρόκειται να αλλάξει! Ή μάλλον θα αλλάζει προς το χειρότερο...\nΟι ομάδες έχουν μείνει έτη φωτός πίσω, χρόνο με τον χρόνο η ψαλίδα μεγαλώνει, και τα χιλιόμετρα διαφορά δεν καλύπτονται με οποιαδήποτε υποτιθέμενη ή προσδοκώμενη, επιτυχία (;)σε μια υποδεέστερη διοργάνωση!\nΑν δεν αλλάξει το καθεστώς με τα μακροχρόνια κλειστά συμβόλαια (η ταφόπλακα των εθνικών πρωταθλημάτων, η απόλυτη αμερικανοποίηση του ευρωπαϊκού μπάσκετ), τα λεφτά των προέδρων θα πηγαίνουν σε βαρέλι χωρίς πάτο!\nΟι τρεις ιστορικοί σύλλογοι θα παρακαλάνε για κανένα ψίχουλο-νίκης στο πρωτάθλημα, για να ξεγελάσουν την πείνα τους για διακρίσεις και προϊόντος του χρόνου θα μοιάζουν με τους «φουκαράδες» που κοιτάζουν σε πολυτελείς βιτρίνες ακριβά κοστούμια, μετά χαμηλώνουν το βλέμμα αντικρίζουν τις τιμές και κουνούν το κεφάλι με νόημα!\nΑυτό έγινε το μπάσκετ! Μπορείς να κοιτάζεις και να θαυμάζεις όσο θες , αλλά μην αγγίζεις! Δεν φτάνεις.\nΥΓ: Μην πει κάποιος για αύξηση των ομάδων με κλειστά συμβόλαια, γιατί πάλι την …ομαδούλα του σκέφτεται κι όχι το άθλημα! Δεν το θέλει εξάλλου ο ισχυρός άνδρας της Γιουρολίγκας! Όσο υπάρχουν συμβόλαια οι ανισότητες θα παραμένουν στο ακέραιο, ο ανταγωνισμός θα μικραίνει και οι προνομιακές καταστάσεις θα διατηρούνται!\nΥΓ2: Στο θέμα της ταφόπλακας των εθνικών πρωταθλημάτων μην επικαλεστούν κάποιοι την Ισπανική Λίγκα! Εκεί αν μιλάμε για προνομιακή μεταχείριση στο νούμερο των κλειστών συμβολαίων! Μιλάμε εξάλλου για ένα πρωτάθλημα με διαφορετικά χαρακτηριστικά και φυσιογνωμία από το δικό μας , πολύ πιο πλούσιο, με φραγκάτους χορηγούς και παράγοντες. Εκτός αν πιστεύουν ότι το μπάσκετ είναι μόνο για συλλόγους…φραγκάτους! Ας κοιτάξουν λοιπόν τι γίνεται πρώτα στην Ελλά και μετά, στην Ιταλία, στη Σερβία, στην Κροατία, στην Γαλλία. Χώρες με παράδοση στο άθλημα!\nΥΓ3: Για τους απανταχού πονηρούς!!! Δεν υποστηρίζω ότι Ολυμπιακός και Παναθηναϊκός δεν αξίζουν να αγωνίζονται στην κορυφαία διασυλλογική διοργάνωση, αλλά για την έλλειψη σοβαρού κινήτρου των υπολοίπων ομάδων λόγω των κλειστών συμβολαίων!\nQUEEN68.gr - Η Βασίλισσα παίζει εδώ: Χωρίς Ευρωλίγκα δεν «μεγαλώνουν» ΑΕΚ, Άρης και ΠΑΟΚ


Ζώδια: Προβλέψεις Δευτέρας 22 Μαΐου\n22-05-2017 | 9:33πμ\nΣΚΟΡΠΙΟΣ: Οι σωστές στρατηγικές είναι απαραίτητες για την επαγγελματική ανάπτυξή σας, αλλά και για να κατακτήσετε ένα νέο πρόσωπο ή να βελτιώσετε μια παλιά σχέση. Μη βιαστείτε να πάρετε αποφάσεις στα επαγγελματικά σας ή να κλείσετε συμφωνίες.\nΚΡΙΟΣ: Η ενεργητικότητα και η δυναμικότητά σας θα εκπλήξουν και εσάς τους ίδιους, που δεν περιμένατε να έχετε τόσο μεγάλη διαφορά από τις προηγούμενες μέρες. Τα οικονομικά σας θα είναι απρόβλεπτα, γι’ αυτό καλό θα ήταν να ρευστοποιήσετε ό,τι δεν αποδίδει.\nΤΑΥΡΟΣ: Υλοποιήστε τους στόχους σας με αξιοπρέπεια, κρατώντας τις αποστάσεις που πρέπει, καθώς έχετε τη δυνατότητα να βάλετε νέες βάσεις, αρκεί να τις προγραμματίσετε. Μη χαλάσετε χρήματα για την κοινωνική προβολή σας, αντιθέτως δώστε μόνιμες οικονομικές λύσεις.\nΔΙΔΥΜΟΙ: Προετοιμαστείτε για τις ξαφνικές αλλαγές που θα υπάρξουν στον επαγγελματικό τομέα σας, ώστε να προχωρήσετε πιο δημιουργικά στην υλοποίηση των στόχων σας. Αποφύγετε τις αναθεωρήσεις, γιατί δεν πρόκειται να φέρνουν άμεσες αλλαγές προς το καλύτερο.\nΚΑΡΚΙΝΟΣ: Ισορροπήστε και προχωρήστε δημιουργικά, βάζοντας πρώτα μικρούς στόχους, ώστε να βλέπετε άμεσα τα αποτελέσματά τους κι έτσι να παίρνετε θάρρος για μεγαλύτερους. Δείτε τα αποτελέσματα των ενεργειών σας και προβείτε στις απαραίτητες διευθετήσεις.\nΛΕΩΝ: Για να αποφύγετε και το παραμικρό λάθος σκεφτείτε με ποιους ανθρώπους έχετε ανάγκη να συζητάτε και με ποιους πρέπει να είστε επιφυλακτικοί. Ελέγξτε τα νεύρα σας για να αποφύγετε τυχόν παρεξηγήσεις, μια και θα γίνουν κάποιες ανακατατάξεις.\nΠΑΡΘΕΝΟΣ: Ασχοληθείτε με τις διαπροσωπικές σχέσεις σας, που θα σας βοηθήσουν στην εξέλιξή σας, και μεγαλώστε τον κοινωνικό σας κύκλο. Προστατεύστε τα επαγγελματικά δικαιώματά σας και εξετάστε τις λεπτομέρειες που στο μέλλον θα σας είναι πολύτιμες.\nΖΥΓΟΣ: Σήμερα είναι μέρα δράσης και έχει μεγάλη σημασία να αφήσετε καλές εντυπώσεις στο περιβάλλον σας, προβάλλοντας μόνο τον καλό σας χαρακτήρα. Η ανυπομονησία σας είναι τεράστια, αλλά πρέπει να περιμένετε για να ολοκληρωθούν κάποιες διαδικασίες.\nΤΟΞΟΤΗΣ: Για να ανακαλύψετε παρακαμπτήριες οδούς για την επιτυχία απαιτείται να αποφύγετε κάθε είδους φανατισμό και να αρχίσετε να μαθαίνετε από τα εμπόδια που συναντάτε. Οι εξελίξεις στον επαγγελματικό τομέα σας θα παρουσιάσουν ιδιαίτερο ενδιαφέρον.\nΑΙΓΟΚΕΡΩΣ: Προσοχή στα δικαιώματα που δίνετε και παίρνετε, γιατί είναι πιθανόν τα κίνητρα των πράξεών σας να καλλιεργήσουν το έδαφος για πολύπλοκες καταστάσεις. Οργανωθείτε και συντονιστείτε για να μπορέσετε να θέσετε σε εφαρμογή πολλά νέα σχέδια.\nΥΔΡΟΧΟΟΣ: Επειδή οι επιθυμίες σας έχουν πολλαπλασιαστεί και μόλις ικανοποιείται ένα αίτημά σας, ξαφνικά γεννιέται ένα άλλο, προσέξτε μήπως στο τέλος γίνετε άπληστοι. Η καλή διάθεσή σας και η ετοιμότητά σας θα αποτρέψουν οποιονδήποτε θελήσει να σας ρίξει.\nΙΧΘΥΕΣ: Εφόσον πια ξέρετε ποιες είναι οι ευθύνες που έχετε απέναντι στις σχέσεις σας, μέλημά σας πρέπει να είναι να δημιουργηθούν στεγανά, τα οποία θα σας προσφέρουν ασφάλεια. Για να αυξήσετε τα εισοδήματά σας πρέπει να πάρετε κάποια επαγγελματικά ρίσκα.